text:
Pastor Ezra Mpyisi yasuwe n’abanyamakuru ba Televiziyo Rwanda bamuganiriza ku bintu binyuranye birimo ubuzima bwe n’ibindi byinshi birimo udushya tunyuranye dukunze kumuvugwaho. Muri iyi nkuru Inyarwanda.com turibanda ku bintu by’amatsiko abantu benshi batari bazi kuri uyu mugabo, nk’uko yabitangarije Gerard Mbabazi umunyamakuru wa RBA ukora ikiganiro Zoom In ari nacyo cyaciyemo iki kiganiro.
Muri iki kiganiro umunyamakuru yabajije Pastor Mpyisi ibibazo binyuranye byiganjemo iby’amatsiko. Aha yamubajije igihe cya mbere yatangiye kwambarira inkweto, uyu musaza w’umuhanga mu gutebya asubiza ko yazambaye cyera ariko atakwibagirwa ukuntu abantu bazambaraga imbusane bagera ahari ibyondo bakazishyira ku nkoni bakagenda bambaye ibirenge. Ezra Mpyisi yahishuye ko benshi bangaga kwambara inkweto kuko zabiciraga amano.
Abajijwe igihe yatangiriye kwambara ikabutura nabwo Ezra Mpyisi yatangaje ko yatangiye kwambara ikabutura cyera. Yagize ati ”Umunsi mukuru ugasanga twese twambaye ikabutura,…” Ezra Mpyisi yatangaje ko yambaye ipantaro bwa mbere mu 1947-1948 icyo gihe ngo iyi pantaro yagiye kuyidodesha i Bujumbura avuye i Nyanza kuko nta badozi bahabaga. Ati “Iyo wabaga wambaye ipantaro abandi baragutinyaga.”
Ezra Mpyisi yahishuye ko burya yanyweye ku nzoga,…
Abajijwe niba atarigeze anywa ku nzoga na rimwe Pasiteri Ezra Mpyisi yabwiye umunyamakuru ati ” Ukaba umunyarwanda ntunywe inzoga, igihe cyarageze ndayireka,… Satani agira ibyiza nawe abantu baranywaga bakaba kumwe bagakundana abandi bakangana n’ubu ni ko biri,…” Abajijwe ibyo bavuga ko inzoga yaba ari mucyurabuhoro Pasiteri Mpyisi yabwiye umunyamakuru ati “Mucyurabyago”.
Uyu musaza anenga abanyarwanda kuba basigaye barabaye abasirimu bashaka kugenda n’imodoka gusa,…
Abajijwe uko bakoraga ingendo ha mbere Pasiteri Mpyisi yabwiye umunyamakuru ati “Twagenzaga amaguru, navaga ahantu hitwa i Gitwe mu Kabagari ngataha i Kivu kuri Goma n’amaguru.” Yongeraho ati”Ukava nk’ahangaha ugataha i Nyanza…” Aha umunyamakuru yamubajije niba atariyo mpamvu akomeye, nuko amusubiza agira ati ”None se ko ugenda wicaye?, None abatindi bariruka kuri wa munsi umwe w’imikino, kariya kanya ku munsi umwe ubundi mwicaye mu modoka kazabaha ubuzima? Ntibishoboka. Uricara amasaha ijana ukiruka atanu ni yo azagukiza kwicara, ntibishoboka.”
Ezra Mpyisi abajijwe igihe cya mbere yinjiye mu modoka yatangaje ko yayinjiyemo bwa mbere ari umunyeshuri umuzungu yagiye kwigisha iwabo asaba ko yamutwara undi ati jyamo. Aha Mpyisi yatangaje ko yahise yigira inyuma ntamwegere kuko ngo yanukaga. Abajijwe niba ajya akurikira ibivugwa ku mbuga nkoranyambaga bimwe bikanamwitirirwa Ezra Mpyisi yatangaje ko ibyinshi bamuhimbira ariko binamushimisha.
Ezra Mpyisi yavuze ku byo bakunze kumuvugaho ndetse anasubiza niba yaba akoresha Whatsapp,…
Aha yagize ati ”Hari ibyo bambeshyera hari n’ibyo bamvuga ukuri.” Abajijwe ibyo azi ko bamubeshyera Ezra Mpyisi yagize ati”Sinjya mvuga nk’uko bavuga, iyo mbibonye ndanezerwa ahubwo, iyo ibintu bikubeshyera nibyo bisazi wowe uri muzima. Urarakarira ibigoryi? Nawe uba ubaye ikigoryi. Nta kindi bavuga no mu by’amadini baramvuga. Ariko ikinezeza ni uko bavangavanga.”
Abajijwe niba akoresha Whatsapp Ezra Mpyisi yabihakanye atangaza ko atayikoresha ati” Nyishakaho iki? Aho nagiye muri Bibiliya nkajya muri whatsapp? Erega ngaho aho ibintu bicikiye, usanga agakobwa akagabo kari muri telefone ntikayivamo… nta mwanya wa telefone nta wa whatsapp mfite.”
Ezra Mpyisi yahishuye ko akiri umusore yakundaga inkumi kubi…
Ibi yabitangaje ubwo umunyamakuru yamuzaga igihe yirebeye mu ndorerwamo, nuko Pastor Mpyisi atangaza ko yirebyemo cyera akiri umusore. Ibi byatumye umunyamakuru amubaza uko yibonaga icyo gihe, maze Ezra Mpyisi agira ati ” Nari agasore keza sha ntabwo ari nk’ubu, ariko agasore gashaka kwiruka inyuma y’abakobwa, nkaba ndapfuye. “
Abajijwe niba yarabikoze yagize ati “Umva umva ubu uraganira n’inkovu icyakora igisebe cyarakize, none se wavukira muri ibyo ugakora iki? Ariko ukagera igihe Yesu akakuvura.”
Pasiteri Ezra Mpyisi yaraterekereye,…
Abajijwe niba atarigeze aterekera Ezra Mpyisi yagize ati” Nagiye ku ishuri ndi muto mbona data abikora, nkamufasha inkoko babaga inkoko bagira ngo bamenye uko bameze, iyo ni yo yari idini yabo kandi nticyari icyaha kuri bo.” Abajijwe niba ubu atabifata nk’icyaha yabihakanye. Abajijwe ukuntu ab’ubu bavuga ko guterekera ari icyaha yagize ati “Amasengesho ni uguterekera” Ezra Mpyisi ntabwo yicuza kuba yaraterekereye kuko icyo gihe bitari icyaha, ati ” Ubu ng’ubu ni bwo nabyicuza kuko namenye ikibiruta, kandi ntaho nagiye ntaho navuye abanyarwanda babyitaga guterekera, abanyamadini babyita amasengesho ni kimwe, ni amazina atandukanye,…igikorwa ni kimwe.”
Ezra Mpyisi ari mu ba mbere bagiye mu ndege banatunze imodoka zabo, …
Muri iki kiganiro cyamaze hafi iminota 13 Ezra Mpyisi yabwiye umunyamakuru ko yagiye mu ndege bwa mbere mu 1964 ubwo yari ajyanye abana ku ishuri muri Uganda. Iki gihe indege yagendwagamo n’abazungu n’abandi bacye cyane. Uyu musaza ngo imodoka ye ya mbere yayiguze mu 1965 iki gihe yari amaze kuba umuzungu mu maso ya benshi mu banyarwanda. Asoza aka gace k’ikiganiro yagize ati ”Ariko uko tujya mu majyambere tugura imodoka n’indege ni ko turushaho kuba abagome mu bwonko.”
Ezra Mpyisi ni umwe mu basaza bakuze cyane hano mu Rwanda cyane ko akabakaba imyaka ijana dore ko afite imyaka mirongo icyenda n’irindwi y’amavuko bivuze ko yavutse mu 1922. Ari mu bapasiteri bakunzwe cyane mu Rwanda bitewe n’inyigisho ze zifasha benshi n’uburyo aganira atebya.
Jyewe aho nakundiye MPYISI,ni igihe yavuze ko Pastors babeshya ko bakorera Imana nyamara baba bishakira Icyacumi gusa.Icyo gihe yasabye imbabazi kuba nawe yarariye Icyacumi igihe kinini ari Pastor.Nibyo koko.Icyacumi cyari kigenewe gusa ubwoko bw’Abalewi,kubera ko Imana itari yarabahaye amasambu,noneho isaba abandi Bayahudi guha Abalewi Icyacumi kugirango nabo babeho.Bisome muli Kubara/Numbers 18:24.Yesu aje ku isi,yahinduye ibintu byinshi.Muli Matayo 10:8,yasabye abakristu nyakuri "gukorera Imana ku buntu".Ndetse na Pawulo aduha urugero muli Ibyakozwe 20:33.Havuga ko nubwo yajyaga mu nzira akabwiriza abantu,nta mafaranga yasabaga.Ahubwo yarikoreraga akitunga.Abakristu nyakuri uzababwirwa nuko nabo bigana Yesu n’Abigishwa be,bakajya mu nzira BOSE bakabwiriza ijambo ry’Imana kandi ntibasabe Icyacumi mu nsengero zabo.
nta muntu udakunda inkumi,,,


c: text/html

text:
Busanza na Karama bihanzwe amaso mu iterambere rya Kanombe
Yanditswe na admin
Umurenge wa Kanombe ni umwe mu mirenge igize Akarere ka Kicukiro, ufite abaturage barenga ibihumbi 51, ufite ikerekezo k’iterambere gishingiye ku kuvugurura imiturire, kunoza ubucuruzi, ibi bikajyana no guhanga ahandi hantu hashya hafite uruhare mu iterambere ry’ejo hazaza hawo.
Higiro Emmanuel ni umunyamabanga nshingwabikorwa w’Umurenge wa Kanombe, avuga ko uwo murenge ufite ibice bibiri bifatwa nk’ibice by’umugi n’ikindi gice kikiri mu nzira y’amajyambere. Ati ”Kanombe ifite ibice bibiri hari Rubirizi na Kabeza bifatwa nk’igice cy’umugi, hari n’igice cya Busanza na Karama hakiri mu nzira y’amajyambere, aha hateganyirijwe umwihariko w’imiturire igezweho, hari umushoramari wamaze kuboneka agiye kubaka amazu muri Karama yakira abantu benshi ku buso bwa hegitari 20 muri 50 ziteganyijwe, ni ahantu hafite umwanya wo gukoreramo ibikorwa binyuranye by’amajyambere byitezweho iterambere rya Kanombe.”
Avuga ko hari ibikorwa byubatswe n’ibiteganyijwe bizafasha uyu murenge gutera imbere no guhahirana n’indi mirenge. Ati ”Nk’ubu uriya muhanda uva Rubirizi ugana Nyarugunga woroheje ubuhahirane, hari ikiraro gihuza Kanombe, Kagarama na Gahanga bizadufasha no kugera mu Bugesera, iyo urebye Kanombe ni Umurenge utari mu bwigunge kuko abaturage bamwe ni isoko ry’abandi, ibindi bikorwa Polisi y’igihugu ishami ryo mu muhanda igiye kubaka inyubako y’ishuri rikomeye izakorerwamo imirimo yo kwigisha amategeko, n’ibindi bijyana n’imyitwarire yo mu muhanda nk’impushya zo gutwara.”
Avuga ko Umurenge wa Kanombe ari umurenge urangwa n’urubyiruko n’abagore bakunda umurimo. ati ”Dufite umubare w’urubyiruko n’abagore bakunda umurimo, urubyiruko abenshi batwara moto, abandi benshi batwara amagare kubera ko hari imihanda imwe n’imwe amagare yifashishwa, ibi bibafasha gutunga imiryango yabo, mu bagore hari abagore bahoze mu buzunguzayi bakuwemo ubu baracururiza mu Gashyushya, hari n’imishinga igera ku 100 umwaka ushize yasabaga guterwa inkunga, dufite umujyanama mu by’ubucuruzi ufasha abifuza gukora imishinga.”
Uyu muyobozi yizeza abaturage ko ikibazo cy’amazi bahuraga na cyo n’ikibazo cy’abatarabona ubwishingizi mu kwivuza bidatinze nabyo biba byabonewe umuti. Ati ”Ku bufatanye n’Ikigo k’igihugu gifite mu nshingano amazi n’umuryango utari uwa Leta bagiye kuvugurura imiyoboro y’amazi ku buryo bitarenze ukwezi kwa Mata umwaka utaha abaturage bose bazaba bafite amazi. Ku bijyanye n’ubwisungane mu kwivuza turi kuri 70%, ukwezi gushize twari dufite abantu barenga 2 000 batabufite, muri abo 1 400 bamaze kubwishyurirwa n’amadini afatanyije n’abacuruzi, abandi basigaye na bo harimo kurebwa uko babubona.”
Higiro Emmanuel asaba abanyakanombe gukomeza kwiteza imbere bijyana no kwirinda imyubakire y’utujagari. Ati ”Muri Busanza nk’igice kigifite ahantu hagutse ho guturwa hari abaturage bumva bakubaka inyubako z’utujagari, ndabasaba kugendana n’igishushanyo mbonera cy’Umujyi wa Kigali, ahandi hakiri imiturire itajyanye n’igihe inaha icyuho bamwe mu bantu bafite imyitwarire mibi nk’uburaya aho uko amajyambere aza, imiturire ivugururwa ni ko bahava kuko ubu bagihari kubera ko bahabona inzu za make cyane.”
Asaba by’umwihariko abagore bacururiza mu Gashyushya gukomeza gucururiza mu isoko birinda icyabasubiza mu muhanda, ati ”Ndabasaba gukomereza mu makoperative yanyu, kuko hari bamwe bahitamo kuva mu isoko bagasubira gukora ubucuruzi mu kajagari mu muhanda wo ku Giporoso.”
GATETE JEAN BOSCO

robotstxt: allowed

filter: keep


text:
MINIJUST: Guca ubucucike muri gereza bigaragaza kubahiriza uburenganzira bwa muntu
Yanditswe na SEZIBERA ANSELME
Minisiteri y’ubutabera (MINIJUST) iratangaza ko guca ubucucike muri gereza, kubahiriza uburenganzira bw’abagore n’abana, no kwakira impunzi zigahabwa serivisi ari bimwe mu byagezweho mu bikubiye mu myanzuro 50 u Rwanda rwatoranyije gushyira mu bikorwa mu rwego rwo kubahiriza uburenganzira bw’ikiremwamuntu.
Ibyo ni ibyagaragarijwe mu nama yahuje Minisiteri y’Ubutabera n’inzego zitandukanye ngo hareberwe hamwe aho buri rwego rugeze rugira uruhare mu gushyira mu bikorwa ibyo rwashinzwe.
Nyuma y’imyaka 3 gusa u Rwanda rumaze rutoranyije iyo myanzuro 50 ijyanye no kubahiriza uburenganzira bwa muntu, Umuyobozi w’ishami rishinzwe ubutabera mpuzamahanga muri MINIJUST Umurungi Providence avuga ko igera kuri 20% imaze gushyirwa mu bikorwa mu buryo budasubirwaho.
Nk’uko Umurungi abisobanura, iyo myanzuro usanga yibanda mu ngeri zitandukanye zirimo ibirebana n’ubukungu, imibereho myiza, umuco na politiki.
Agira ati “Twashoboye kubahiriza ibipimo mpuzamahanga twongera gereza zo mu Rwanda mu rwego rwo kugabanya ubucucike kuko twabashije kubaka ariko tunavugurura gereza zirimo iya Nyanza, Rubavu, Mageragere na Nyagatare. Hanabayeho kandi kubaka gereza zagenewe abagore n’abana mu rwego rwo kubahiriza uburenganzira bwa muntu”.
Ku byerekeranye no kubahiriza uburengazira bw’abana n’abagore, Umurungi atangaza ko hagiye habaho gahunda zihariye zifasha ibyo byiciro bigizwemo uruhare na Minisiteri y’Uburinganire n’Iterambere ry’Umuryango, ndetse n’Ikigo k’igihugu gishinzwe gutera inkunga imishinga.
Byongeye kandi avuga ko u Rwanda rwubahiriza umwanzuro urebana no kwakira impunzi kandi rukaba rwaranaharaniye gushyira serivisi zitandukanye zijyanye n’iby’ubuzima, uburezi n’ibindi aho zicumbikiwe mu rwego rwo kubahiriza uburenganzira bwa muntu.
Nubwo hari ibigaragara ko byamaze kugenda bishyirwa mu bikorwa, Umurungi avuga ko amwe mu mabwiriza asigaye nayo yatangiye gushyirwa mu bikorwa kandi agikomeza kuko hari ayo usanga adashobora gushyirwa mu bikorwa ako kanya ngo ahite arangira.
Aha yagize ati “Mu bukungu, mu burezi, mu buzima, ntiwavuga ngo bigeze ku 100% mu ishyirwa mu bikorwa byaranarangiye bisaba kugenda ugira icyo ukora”.
Umuyobozi ushinzwe imitwe ya politiki n’imiryango itari iya Leta mu rwego rw’Igihugu rw’Imiyoborere (RGB) Kangwagye Justus, kuri we ngo ishyirwaho ry’ayo mabwiriza asanga byaragize impinduka ku bintu byinshi.
Kangwagye ashimangira ko ishyirwa mu bikorwa ry’amabwiriza u Rwanda rwatoranyije ari intambwe nziza ruri gutera kandi izarufasha guhagarara neza mu ruhando mpuzamhanga mu kubahiriza uburenganzira bwa muntu.
Mu mwaka wa 2015 ni bwo u Rwanda rwatoranyije imyanzuro 50 mu kongera iyubahirizwa ry’uburenganzira bwa muntu, tariki ya 04 Ugushyingo 2020 akazaba ari bwo ruzaba rutanga raporo igaragaza uko ruhagaze.


text:
Koloneli Serubuga,
Mperutse gusoma inyandiko wagejeje ku basomyi, aho utanga ubuhamya kw’iyicwa ry’abo wita abanyepolitiki bo kuri Leta ya mbere.
Kuba umuntu nka we yiyemeza gutanga ubuhamya ku byabaye muri kiriya gihe, ni igikorwa gikomeye, nifuje gushimira mbikuye ku mutima. Mu ntangiriro y’iyo nyandiko uragira uti : « ikifuzo cyo kumenya uburyo bariya banyepolitiki bapfuye gifite ishingiro kandi ndagishyigikiye byimazeyo ». Ngushimiye iyi nkunga uduteye, …Ndagushimira kandi icyubahiro ugaragariza ababyeyi bacu n’imiryango basize. Benshi bakakurebeyeho.
Nyamara iyi nyandiko yawe nasomanye igihunga, n’amatsiko menshi yansigiye inyota n’ibibazo byinshi mu mutwe. ku mpamvu ebyili. Iya mbere ni ukukukubwira uburyo nagiye nsesengura bumwe mu buhamya utanga, iya kabili ni ukugirango nk’umwe mu bantu bake cyane bafite ukuli kwose kuri ariya mahano, ngusabe gusubiza bimwe mu bibazo abantu benshi twibaza
Koko rero, uri umwe mu bari ku isonga ya kudeta yahiritse Perezida Geregori Kayibanda. Kudeta yakurikiwe n’ifatwa, ifungwa, n’iyicarubozo rya ziriya nzirakarengane, ntibagiwe urupfu rudasobanutse rwa Kayibanda n’umufasha we.
Nyuma y’iyo kudeta kugeza mu ntangiriro ya za 90 wabaye umugaba wungirije w’ingabo z’ U Rwanda. Umwanya wakugiraga nomero ya kabiri mu buyobozi bw’ingabo z’igihugu nyuma ya Yuvenali Habyalimana wali Perezida wa Repubulika. Byongeye kandi mukomoka mu karere kamwe (Perefegitura ya Gisenyi, uturere twa Kingogo na Bushiru duhana imbibi).
Ibi byose byaguhaga ubushobozi (le pouvoir et les moyens) nibura bwo kumenya ibintu byose bikomeye bibera mu gihugu, niba utabigizemo uruhare rugaragara, ndavuga iyo byabaga bireba imilimo wari ushinzwe nk’umukuru w’ingabo.
Muri iyi nyandiko yawe, uragira uti byose (ukuli kuri buriya buhotozi) bikubiye mu nyandiko y’ubugenzacyaha yakoreshejwe mu gushinja ababigizemo uruhare. Uti kutamenya ibiyikubiyemo ni byo bikurura urwikekwe. Usibye ko utabwira abasomyi aho iyo nyandiko iherereye ngo nabo babashe kuyisoma bisesengurire, bike mu byo twumvise kuri ruriya rubanza rwa Lizinde, Biseruka na bagenzi babo, niba ari rwo uvuga, ni uko ba nyir’ ukuregwa bemeje ko batari bonyine, ko ahubwo bubahirije amabwiriza bahabwaga na Etat-major, yo yabahaga n’uburyo bwo kurangiza icyo gikorwa. Ni ukuvuga muri service wayoboraga. Ndetse hari n’inyandiko nabonye zemeza ko bavuze ko amwe muri ayo mabwiriza ari wowe ubwawe wayatangaga !
Biraruhije kwumva no kwemera ko umuprokireri na ba diregiteri ba gereza, kabone n’iyo baba bakingiwe ikibaba n’umukuru w’urwego rw’iperereza, bahindura gereza ifungiyemo abantu nka bariya, akalima kabo, bakabica urubozo, bose bagashirira kw’icumu, umukuru w’igihugu, umugaba wungirije w’ingabo ntibabimenye. Nawe ubwawe ntubasha kubisobanura, uribaza uko byagenze. Ese abanyarwanda bemere koko ko igihe Klaveri Ndahayo, Niyonzima Maximiliyani, Atanazi Mbarubukeye, Frodouald Minani, Gaspard Harelimana, na bagenzi babo uyu munsi wita « les regrettés », bari barimo kwicishwa inzara n’amahiri n’abakozi ukuriye, we wari ufite ibindi bibazo bikomeye uhugiyemo, ku buryo utigeze ubimenya ? Nyamara iyo nkuru yari yasesekaye no muri rubanda !
Byananiye na none kwumva no kwemera ko Kalisa, Gakire, Gasamunyiga Melchior (et non Ferdinand) bapfuye mu gihe kitarenze ukwezi, ngo inama ya Etat-major igaterana, iyobowe n’umukuru w’igihugu, aho kwiga ku rupfu rw’abo bantu, ngo imenye icyo bazize, ihe imirambo yabo imiryango yabo, irebe uko yakiza abasigaye, ahubwo igashakisha uburyo inkuru z’impfu zabo zajya zitangazwa, zitanyuze mu byuma bya gisirikare ! Ibyo ni ibyo nsoma mu nyandiko yawe ! Ni ukuvuga ko mwari muzi ko n’abandi bagiye gukurikiraho gupfa ? !!! Nyamara ntibari abasaza, nta n’indwara binjiranye muri gereza ! Nk’uko ubyandika ngo ibyemezo byafashwe icyo gihe, ni ibyo kubuza izo nkuru gutangwa zinyuze nyine muri ibyo byuma, no gukikiza gereza bafungiyemo abasirikare. Ahubwo se black out uvuga intandaro yayo si iyo ? Ngo iyo nama yemeje kandi ko ingabo zizajya zibaherekeza iyo basohotse. Ikibazo ni uko uwasohotse atagarutse ! Ikigaragara muri ibi byose ni uko nta muntu wigeze aryozwa urupfu rw’abo bagabo muri icyo gihe. !! None se ubwo twagumya kuvuga ko ingabo n’abazikuriye nta ruhare zagize muri buriya buhotozi? Niba mutaratanze (aha ndavuga Habyalimana Yuvenali na Serubuga Lawurenti) ryo kubatsemba, imyitwarire yanyu, ibyemezo mwafashe nyma y’urupfu rwa bariya, byagaragaye nko gutanga uruhushya rwo gutsemba abasigaye, mu ibanga kandi nta nkomyi.
Ngo nidusome anketi zakozwe mu rwego rwo kuburanisha Lizinde ni zo zizatubwira uko byagenze ! Nkurikije ibyo wandika, icyo zigaragaraza, ni uko abo basirikare (abasirikare bo mu rwego rwo hasi barindaga gereza), bamwe nta raporo bakoze, abandi bazikora bakandika ngo RAS (ntacyabaye cyo kwandikwa), cyangwa se zigahera mu nzira. Ese ibyo ni byo byatwemeza ko wowe n’abagukuriye ntacyo mwari muzi ? None se ibyo wivugira ko mwamenye byo mwabikozeho iki ? Ndavuga urupfu rwa Gakire, Kalisa, n’umunyamakuru Gasamunyiga ? Kubuza inkuru gutambuka, kubuza abantu kwegera gereza ni icyemezo cyanyu, nk’uko ubyiyandikira.
Nongere mbisubiremo umwanya wari ufite waguhaga nibura ubushobozi bwo kumenya ibintu byose bikomeye bibera mu gihugu, niba utabigizemo uruhare rugaragara.
Niba koko icyifuzo cyawe ari uguhesha icyubahiro ziriya nzirakarengane, no guharanira ko ukuli kwunga abanyarwanda, dufashe gutsinda igihu cy’ibinyoma n’iterabwoba gitwikiriye, benshi bashaka gukomeza gutwikiriza buriya bugizi bwa nabi, wemeza ko bwakorewe inzirakarengane, imiryango yazo, Leta y ‘u Rwanda n’igihugu cyose. Muri urwo rwego nk’umwe mu bayobozi bakuru b’inzego z’umutekano w’igihugu waduha ibisubizo by’ibi bibazo tudahwema kwibaza?
- Ukuli ku rupfu rwa Perezida Kayibanda n’umufasha we?
- Impamvu z’ifatwa rya bariya « banyepolitiki » ? kuki bo ? kubera izihe mpamvu ? Hagendewe kuki ? Kuki icyemezo cyo kubica kariya kageni?
- Hari ibindi kandi uzi bijyanye na buri wese ku giti cye (icyo bamuregaga, ubuzima bwe mu buroko, igihe yapfiriye, uko yapfuye, aho yajugunywe), wadufasha kubimenya.
Udafite igihe cyo kwandika, wadutumaho, ukatubwira ibyo uzi, twe tuzabyandika.
Naho ibyerekeye kumenya intandaro y’amakimbirane hagati y’abakiga n’abanyeduga, ndibwira ko iyicwa ry’abo mwita abanyepolitiki bo kuri Repubulika ya mbere ari imwe mu mpamvu, ariko si yo yonyine : Gucira imiryango yabo mu byaro nyuma yo kuyicuza ibyakayitunze, kwima abana babo amashuli, gukumira, kudindiza, gutesha agaciro byakorewe abaturage bo muri kariya karere, nyuma y’uko ingenzi muri bo zihotowe, ibi byose biri kumwe. Ariko mu myumvire yanjye bwite, ntibyakagombye, kuba intandaro y’inzangano hagati y’abaturage. Bifite ababikoze, ntibyakagombye kwitirirwa abaturage batabibatumye, ndetse nibwira ko nabo byababaje nk’abandi bose. Ariko iki ni cyo kibazo k’ingenzi cy’ U Rwanda : abategetsi bagira abaturage bo mu bwoko bwabo, cyangwa uturere bavukamo ingwate za politiki zabo mbi bababeshya ko ari bo bakorera. Nabo bakabyemera.
Cyokora niba icyo mwifuza ari uko dukorana n’abantu bashyigikiye abakoze ariya mahano, ndetse twashaka no kwibuka abacu bakadutera mabuye, byo ntibishoboka. Guceceka cyangwa se kurenzaho sibwo buryo bwo gukemura ibibazo. Ukuli ni ko kwonyine kuzunga abanyarwanda.
Albert BIZINDOLI
Paris, France


text:
Mukakamari Genevieve ni we wo kubara inkuru y’urugo rwapfunditse amakimbirane! Ubuzima bwe abugabanyamo ibyiciro bibiri; imyaka 20 y’intonganya zidashira mu rugo n’imyaka 10 yumvise ijwi rimuhamagarira guhanga indirimbo zihwitura umuryango Nyarwanda.
Mukamamari yavutse mu 1965, imyaka 54 irashize abonye izuba. Yarushinze mu 1984 afitice icyizere cyo kurushinga rugakomera cyagiye kiyoyoka ahanini biturutse ku buzima bushaririye yanyujijwemo n’uwo bemeranyije kubana nk’umugabo n’umugore. Umuryango waragutse afite abana batandatu n’abazukuru babiri.
Na n’ubu aracyibuka guteteshwa yahawe akiri umwana. Yibuka neza ko iyo yabaga abyutse mu gitondo nyina yamusubizaga mu buriri amubwira ko ‘abana bakura mu gitondo’. Ubuzima yabayemo ataragera mu rugo rw’abandi yumvaga ari paradizo azakomeza kubamo nk’indoto za buri wese utekereza kurushinga.
Yivugira ko ‘ubutesi’ yakuranye mu muryango we byayoyotse amaze kurushinga n’uwo yakunze. Icyiciro cya mbere cy’ubuzima 1989-2009 ; yanyujijwe mu buzima bushashariye, abuzwa amahwemo, arazwa hanze n’abana be, arasuzugurwa….ngo icyo atakorewe n’ugukubitwa.
Yakenyereye ku gahinda mu myaka 20 akomeza ku bana n’umugabo avuga ko wamwimye ijambo. Ubuzima bw’urugo bwakomeje kujya habi bitewe n’uko mu gihe cyose yamaranye n’umugabo we atize amuha umwanya wo kuganira ku biberera mu rugo.
KANDA HANO WUMVE INDIRIMBO 'MWIHORERE BABYEYI' YA MUKAKAMARI GENEVIEVE
Yakomeje kubana n’umugabo we n’ubwo intonganya zakomeje, kutavuga rumwe mu rugo n’ibindi byinshi byamushegeshe byakomezaga kwiyongera uko iminsi yashiraga. Ngo ibi byatumye mu rugo nta gikorwa, yaba amashuri y’abana, kutabona ibyo kurya bikarenga we n’abana bakarazwa hanze y’urugo.
Icyizere cy’ubuzima
cyagarutse mu mpera 2009 yumvise ijwi rimuhamagarira guhanga indirimbo zihwitura
umuryango Nyarwanda ashingiye ku masomo akomeye afite mu rushako.
Yumviye ijwi aririmba indirimbo zihoza ababyeyi, izikangurira abarushinze kudasenya, izikomeza abagiye kurushinga n’izindi zirenga umunani zubakiye ku muryango Nyarwanda.
Yagize ati « Byaturutse ku buzima bukomeye nabayemo urugo ndugezemo ubutesi bwararangiye ntangira ubuzima bwo kubabara n’agahinda kenshi, kudahabwa agaciro n’umutware. Narababaraga cyane, agahinda kenshi mbese ntabwo twahuzaga. »
Yakomeje ati « Mu buzima bwanjye naranzwe no guceceka no kutavuga mbese umutima wanjye ukababara cyane. Abantu iyo badahuza ngo bicare banaganire bakore ikiganiro ku muryango nta buzima bw’urugo buba buhari.
Iyo ntekereje ubuzima nabayemo nsanga ari umwijima. Nagiye mpozwa n’abana banjye kuko ubuzima bwose twabubanyemo. »
KANDA HANO WUMVE INDIRIMBO 'MWIHORERE BABYEYI' YA MUKAKAMARI GENEVIEVE
Atangira kuririmba yahereye ku ndirimbo yise ‘Mwihorere babyeyi’ . Yayanditse agamije kwihanganisha ababyeyi bose barushinze rukubakira ku makimbirane, nawe yishyizemo .
Mu ndirimbo zirenga umunani amaze gukora, yashyize hanze indirimbo yise ‘Mwubake ingo neza’. Avuga ko yanditse agamije gukangurira abarushinga kubaka neza, kuko kudahuza mu ngo yaje gusanga ari intero yikirijwe na benshi bubaka ingo.
Yagize ati « Iyo ubabaye uri mu gahinda uba wireba. Ariko aho bibaye nkaho bicogoreye ibyanjye nubuye amaso nsanga igihugu cyose n’induru. Abashinga urugo ntibamara kabiri, ugansanga induru hirya no hino, abana barazwa hanze, umugabo akabura amahoro, umugore agata abana. »
Yungamo ati « Nza gusanga igihugu cyose icyo kibazo ni rusange. Ariko numva kwicara nta mahoro bimpa. Nk’iyo ndebye urugo rwubatse neza mbanumva ndukunze cyane najya mbasura buri munsi.”
Iyi ndirimbo yayifatanyije n’abana be bayikoranye kuko ubuzima bw’agahinda babuvukiyemo, babukuriramo na n’ubu. Ahamya yayikoze agamije gutera iteka abarushinga kuko ‘gusenya ingo ari ugusenya igihugu’.
Agira inama abagiye kurushinga gushyira hamwe, gufatanya gukemura ibibazo n’ibindi byinshi bisiga umunezero mu rugo. Yijeje ko azakomeza gukora indirimbo zihwitura umuryango. Avuga ko imyaka 20 yamaze mu buzima bw’umujima na n’ubu byamugizeho ingaruka.
Mukakamari amaze gukora indirimbo nka ‘Mwubake ingo
neza’, ‘Impundu mpunduru’, ‘Umuco mu muryango’, ‘Mutumwinka’, ‘Ubuzima’, ‘Waragiye
ntiwataha’, ‘Inshuti nziza’ n’izindi.
KANDA HANO WUMVE INDIRIMBO 'MWIHORERE BABYEYI' YA MUKAKAMARI GENEVEIVE


text:
Cécile Kayirebwa, inararibonye mu muziki waboneye benshi izuba mu bahanzi nyarwanda, yijeje abakunzi b’indirimbo ze ko agiye gutunganya indirimbo nshya azageza ku bakunzi be mu minsi iri imbere bityo bakomeze kuryoherwa n’ubuhanzi bwe.
Ubwo yari mu gitaramo cyiswe ‘Umuntu ni nk’undi’ aho yari afatanyije na Jean Baptiste Byumvuhore, Kayirebwa yashimishijwe bikomeye n’uburyo abacyitabiriye bamwakiriye ndetse bakamufasha kuririmba nyinshi mu ndirimbo yacuranze uwo munsi.
Indirimbo nka ‘None twaza’, ‘Iwacu’, ’Rwanda’, ‘Tarihinda’ abafana bamufashije kuziririmba ndetse ahanini amajwi yabo yariganzaga kurusha ay’uyu muhanzi umaze kuba icyogere mu muziki. Amaze kubabwira ko asoje, bose bazamuye amajwi icyarimwe bamubwira ko badashaka ko ava ku rubyiniro.
Abonye uburyo indirimbo ze zo mu myaka yashize zikunzwe n’Abanyarwanda, yahise ababwira ko afite gahunda yo gutunganya izindi nshya mu buryo bwo gukomeza kubafasha kuryoherwa no kwizihirwa n’ubuhanzi bwe.
Yagize ati “Muhumure ngiye kujya muri studio nkore izindi ndirimbo. None ko mwishimye cyane izi ndirimbye ari izo mu myaka yashize, ubwo nimbaha inshyashya muzabigenza mute? Ngiye gukora izindi vuba aha”
Mu kiganiro IGIHE yagiranye na Kayirebwa, yagiriye inama abahanzi nyarwanda zo gukora basiganwa n’igihe, ariko ntibahubukire ibihangano bashyira hanze ngo kuko ari ryo banga rifasha umuhanzi gukundwa birambye.
Yagize ati “Ntibakumve ngo ni ukuvuka ngo uhite uvuga ngo mbaye umuririmbyi, bagomba kwitondera ibihangano byabo, ntibabihubukire, bakamenya gukorana n’abakuze kandi bakumva ko umuntu iteka ahora yiga ibishya.”
Cecile Kayirebwa w’imyaka 68, uwabara ibigwi bye mu muziki bwakwira bugacya; gusa mu ncamake yamamaye cyane muri Album yasohoye nka ’’Ubumanzi”, “’Rwanda’’ n’izindi.


text:
Kathleen Osborne yavuze inkuru ishimishije yukuntu yagombaga gucibwa ukuguru kugirango aha umwana we amahirwe yo kubaho.
Ku nshuro ya gatatu, Kathleen w’imyaka 28 bamusanganye kanseri, ariko nanone yari atwite amezi ane, nubwo atari abizi.
Nyuma yo gukorerwa MRI, abaganga bamubwiye ko afite amahitamo 2 ariyo gukuramo inda kugira ngo atangire imiti ya Chemotherapy cyangwa kwemera gucibwa ukuguru akamurokora.
Nyuma y’umunsi umwe, Kathleen, amaze kubitekerezaho cyane, yahisemo ko bamuca ukuguru kw’iburyo kugira ngo akureho kanseri y’amagufwa.
Kumubaga byagenze neza, kandi Kathleen yibarutse umwana we Aida-May nyuma y’ibyumweru umunani abazwe.
Kathleen agira ati: âNishimiye ko nafashe icyemezo cyo gutakaza ukuguru kwanjye kuko byampaye umukobwa wanjye.
Iyo ntaba naraciwe ukuguru icyo gihe, nari kubura umwana wanjye kandi ngafata imiti byashobokaga ko idashobora no gukiza ukuguru kwanjye nyuma.
"Ntabwo nari kubona umwana wanjye iyo ntabikora, byari bikwiye rero. "
Uyu mubyeyi w’abana batatu bamusuzumye bwa mbere kanseri afite imyaka 11 gusa - nyuma yo kubabara ukuguru kw’iburyo muri 2005.
Kathleen yatewe chemotherapy nyuma yo gusanganwa kanseri y’amagufwa kandi igice kinini cy’ivi cyakuweho, hanyuma n’inkoni ebyiri z’icyuma zinjizzwa mu kuguru.
Uyu mugore yamenye ko atwite ubwo yari amaze gusanganwa kanseri ahitamo ko bamuca ukuguru kugira ngo abyare umwana we w’umukobwa yifuzaga dore ko yari afite abahungu 2.


text:
Umunyamabanga Nshingwabikorwa w’Umurenge wa Kanama, Mugisha Honoré, avuga ko nk’abaturage bahinga bakeza, bifuje gushimira abagize uruhare mu rugamba rwo kubohora igihugu, na cyane ko Umurenge wabo wanibasiwe n’ibikorwa by’abacengezi, ariko bikaza guhashywa.
Ati "Abatuye Umurenge wa Kanama twarebye iterambere tugezeho, ariko dusubije amaso inyuma tureba amateka u Rwanda rwanyuzemo kugira ngo tugere aho tugeze, twiyemeza gushimira Ingabo zashoboye kutubohora ubu tukaba dutekanye duhinga tukeza".
Ndekezi John wari uhagarariye abamugariye ku rugamba, yavuze ko bishimira ko ibyo barwaniye bari kubigeraho, ibyo bikagaragarira mu iterambere ry’abaturage.
Ati “Ndashimira abaturage ba Kanama batuzirikanye, turishimye kuko ibyo twaharaniye mutweretse ko byagezweho, kandi n’igihugu kimaze kwiyubaka.”
Umuyobozi w’Inkeragutabara mu Karere ka Kicukiro, Lt Col Jean Marie Vianney Kayitera, yavuze ko igikorwa cyo gushimira abamugariye ku rugamba ari ingenzi cyane kandi cyerekana ko icyari kigambiriwe cyagezweho.
Ati “Ngabo zamugariye ku rugamba, ibikorwa mwakoze byo kwitangira Igihugu aya ni yo matunda bababwiraga, kuko Abanyakanama bibutse ko aho bageze mwabigizemo uruhare, kuba babihaye agaciro ni igikorwa cyo kwishimira kuko ibyo badukoreye bigirwa n’abantu bafite ubumuntu.”
Umunyamabanga Nshingwabikorwa w’Akarere ka Rubavu, Ruhamyambuga Olivier, yashimiye ingabo zabohoye igihugu zigatanga ubuzima kugira ngo abari mu kaga bakavemo, yemeza ko ‘umutima abaturage ba Rubavu bagaragaje uzakomeza kuko bazirikana aho bavuye n’aho bageze ubu.’


text:
Mukabaramba ahamya ko hari intambwe yatewe mu guteza imbere abafite ubumuga
Yanditswe na SEZIBERA ANSELME
Umunyamabanga wa Leta ushinzwe imibereho myiza muri Minisiteri y’Ubutegetsi bw’Igihugu Dr.Mukabaramba Alivera aratangaza ko hari intambwe yatewe yo kwishimirwa mu gushyigikira abafite ubumuga.
Ibyo byagarutsweho tariki 22 Kamena 2018 mu nama ngarukamwaka y’abafatanyabikorwa b’Inama y’Igihugu y’abantu bafite ubumuga (NCPD) ku rwego rw’igihugu yari ifite insanganyamatsiko igira iti: “Duhuze imbaraga mu bikorerwa abantu bafite ubumuga”.
Dr.Mukabaramba avuga ko hari intambwe yatewe yo kwishimirwa mu guteza imbere abantu bafite ubumuga, agasaba inzego z’ibanze ko muri gahunda zo gufasha abatishoboye zitegurwa zitagomba kwibagirwa gushyiramo abantu bafite ubumuga haba mu kubashakira amacumbi, bakabatuza, muri gahunda ya Girinka no muri gahunda za VUP zibateza imbere.
Agira ati: “Muri gahunda zose mutegura nk’abayobozi b’inzego z’ibanze, abafite ubumuga murasabwa kubareberera kuko ari mwe mubifite mu nshingano”.
Dr. Mukabaramba yaboneyeho no gushima Akarere ka Gasabo kuko mu magenzura yakozwe bagaragaje raporo y’uburyo abantu bafite ubumuga bagiye bafashwa.
Avuga ko abantu bafite ubumuga bagera ku 60 000 batigeze biga kuva mu mashuri y’inshuke kugeza muri kaminuza. Kuri we kugira ngo abafite ubumuga bige ngo ni uko bagomba koroherezwa ariko ugasanga bidakorwa n’ababishinzwe.
Yagize ati: “Hari benshi twabonye mu bafite ubumuga batiga kenshi usanga urugendo rubagora, inzira bakoresha zitagendeka bigatuma babireka”.
Mukabaramba avuga ko no mu burezi hari ibiri gukurikiranwa kugira ngo abana bafite ubumuga boroherezwe. Avuga ko hari aho bavuye hakaba n’ahandi bageze kuko hari nubwo ibibazo byabo bitavugwaga.
Umunyamabanga Nshingwabikorwa wa NCPD Ndayisaba Emmanuel, avuga ko mu burezi abantu bagera kuri 48% batigeze bakandagira mu ishuri y’aba iy’inshuke kuzamura hejuru. Avuga ko habayeho gufata abo batize ukongeraho abize amashuri y’inshuke kugeza mu mwaka wa 6 w’amashuri abanza barenga 90%.
Asobanura ko ibyatumye imyigire y’abantu bafite ubumuga idatera imbere ari byinshi harimo guhezwa no kutabaha agaciro byagiye bikorwa n’imiryango yabo. Ikindi ni uko ibyo bakenera kenshi mu bihe byatambutse bitigeze byitabwaho.
Agira ati: “Niba umwana ufite ubumuga bwo kutabona ashyizwe mu mashuri asanzwe nta bwo kumwigisha bishoboka bisaba ishuri ryihariye kandi ugasanga rihenze kuryishyura, ibyo byiyongeraho ikibazo cy’abarimu babigisha kuko usanga batarazobera mu kwita kuri abo bana.
Ikindi cyagaragaye ni uko umubare munini w’abana bafite ubumuga n’imiryango yabo irakennye kwita kuri wa mwana ntibikunde. Hari kandi ibikoresho uwo mwana ufite ubumuga akenera usanga bitaboneka hakiyongeraho imiterere y’igihugu kuko usanga abana bafite ubumuga bw’ingingo nubwo yaba afite utugare kuzamuka umusozi ntibimushobokera agahitamo kurireka”.
Mu bindi byibanzweho muri iyo nama ni intambwe imaze kugerwaho mu gushyira mu byiciro by’ubudehe abafite ubumuga ndetse n’igikorwa cyabayeho cyo gusinya amasezerano hagati y’Ikigo cy’Ubwiteganyirize (RSSB) na HVP Gatagara kugira ngo abafite ubumuga bage bivuza byoroshye.


text:
Yanditswe na Setora Janvier
Abaturage baturiye umuhanda Nyaruyaga-Gitinda-Gahunga n’abahinga mu kibaya cya Cyuve gihereye mu kagari ka Buruba, mu Murenge wa Cyuve barinubira amazi y’umugezi wa Ruvumu yayobowe mu mirima yabo na Kampani yakoze uyu muhanda izwi nka E.CO.G.L Ltd , aho bavuga ko aya mazi ari kubasenyera ndetse ko nta musaruro bagiteze mubyo bahinze kuko byibasiwe n’amazi.
Umuhanda Nyaruyaga-Gitinda- Gahunga w’ibirometero bisaga 5 uhuza Umurenge wa Cyuve wo mu karere ka Musanze n’Umurenge wa Gahunga mu karere ka Burera, wakozwe ku busabe bw’abaturage aho bavugaga ko babangamiwe n’ikiraro cy’umugezi wa Ruvumu cyari cyarangiritse, kikadindiza imihahiranire yabo n’abindi mirenge.
Ku bufatanye bw’ubuyobozi bw’akarere na Guverinoma y’u Rwanda biciye muri LODA , Kampani ikora imihanda izwi nka E.CO.G.L Ltd yagiranye amasezerano n’Akarere ka Musanze yo gukora uyu muhanda ku bugenzuzi bwashyizwe mu maboko ya Sosiyete ya ECASM LTD.
Nkuko bigaragara, mu ikorwa ry’uyu muhanda, Rwiyemezamirimo ntiyigeze ayobora amazi aturuka mu ishyamba ry’ibirunga aciye mu mugezi wa Ruvumu ahubwo yayohereje mu mirima y’abaturage, byo ntandaro yo gusenyuka kwa zimwe mu nzu zabo no kwangirika kw’imyaka yabo irimo ibishyimbo, ibirayi ndetse n’urutoki.
Ntabwoba Gregoire utuye mu Kagari ka Rubura , agira ati “ Aya mazi ni ay’umugezi wa Ruvumu yaroshywe mu mirima yacu na Rwiyemezamirimo wubatse uyu muhanda. Mbere ntiyazaga kuri ubu buryo kuko nari mfite amazu ane muri uru rugo none , eshatu zamaze gusenywa n’amazi , hasigaye iyi imwe gusa ariko nayo iraza gusenyuka dore ko isigaye ireremba mu mazi. Nta kindi cyabiteye uretse biriya biraro 3 byashyizweho biroha amazi mu mirima yacu. “
Yakomeje agira ati “ Umuhanda nawo waje tuwukeneye ariko ntiwaziye guteza ibibazo abaturage ahubwo wakagombye kuza ari igisubizo mu iterambere ry’umuturage ariko Leta ikareba uko yabigenza , tugakizwa aya mazi kuko umusaruro twari twiteze ntawo tukibonye ahubwo ni amapfa gusa agiye kudutera ariko bikozwe vuba, twaba tugize amahirwe cyane.”
Umuryango wa Bizimana Rubyogo w’abantu 23 wasenyewe inzu eshanu n’aya mazi akomoka ku myubakire mibi y’uyu muhanda maze uko bangana bose bajyanwa gucumbikirwa ku kigo cy’amashuri cya Kabuga giherereye mu murenge wa Cyuve ari naho bagisembereye kugeza ubu.
Munyarukumbuzi Jean Claude ni umuhinzi ufite imirima igera itatu muri iki kibaya cya Cyuve. Agira ati “Mfite imirima itatu y’ibishyimbo muri iki kibaya ariko amazi yose ava mu mugezi wa Ruvumu, Rwiyemezamirimo wakoze uyu muhanda yayohereje mu mirima yacu. Urabona ko nta kintu tugisaruye uretse gukukana ibiti twashyingirije gusa. Turifuza ko ubuyobozi bwakwita kuri iki kibazo vuba kuko uretse n’imyaka n’amazu y’abaturage yatangiye kwibasirwa n’aya mazi. Aya mazi ayobowe neza yagezwa mu mugezi wa Cyuve ukayatwara uyageze mu mugezi munini wa Mukungwa ikibazo kigakemuka.”
Uretse n’aba bakiri bato mu myaka VALUE NEWS yanaganiriye n’umwe mu baturage bahatuye kuva kera Mporebatenda Rosaliya w’imyaka 95 agira ati “ Mu myaka mfite, sinigeze mbona amazi angana gutya. Ndashaje , nta mbaraga ngifite zo kwiyegura uretse abuzukuru banjye baza bakanyegura bakanjyana hanze naho ubundi aya mazi yazansinda muri iyi nzu kuko aza ntabyumva , akansanga aho ndyamye , abo buzukuru banjye nibo banterura bakayankuramo. Nubwo njyewe nisaziye , turi abo gutabarwa. »
Umukuru w’intara y’amajyaruguru Hon. Gatabazi Jean Marie Vianney, mu kiganiro na VALUE NEWS yavuze ko umuturage adashobora guhohoterwa cyangwa kugwa mu kaga ubuyobozi burebera kabone nubwo yaba ariwe witeje ako kaga. Bityo, aremeza ko bagiye gukora ibishoboka byose , abaturage bagakorerwa ibyo bagomba gukorerwa bitabangamiye imibereho myiza yabo.
Agira ati ‘’ Ubusanzwe, dukurikirana ibikorwa remezo biba byubakwa hirya no hino mu gihugu, tunagaragariza Leta ko abubaka imihanda minini n’iya FIDAROAD ijya mu baturage itagomba kugira ibikorwa byabo yangiza. Bityo bagasabwa ko bakora iyo mihanda, bateganya aho bagomba gushyira amazi y’imvura anyura muri rigoli zikikije iyo mihanda cyane ko amazi agoye kuyashakira aho ajya iyo hubakwa ibikorwa remezo.’’
Guverineri Gtabazi avuga ko igisigaye ari ugukurikirana ikibazo cy’abaturage, ubuyobozi bukareba niba hari abarengana bakarenganurwa.
Agira ati ‘’ Ndasaba akarere ka Musanze ko kareba impamvu yatumye ayo mazu n’imyaka y’abaturage byangirika, bwasanga byarakomotse ku myubakire mibi y’uwo muhanda bikishyurwa biciye mu masezerano ubuyobozi bwagiranye na Rwiyemezairimo. Tugiye kubikurikirana mu buryo bwimbitse no gukemura ikibazo kuko tutagishyira ku wundi cyane ko ubuyobozi buba bureberera abaturage. Ni byiza ko nkamwe nk’itangazamakuru muba mudutungira agatoki aho ikibazo kiri kandi umuturage wese agomba kuvanwa mu kaga nubwo yaba yakishyizemo, ariko n’ abandi bakagirwa inama ngo batagwa muri ayo makosa.’’
Umuhanda Nyaruyaga-Gitinda-Gahunga [5.751kms] n’undi ushamikiyeho wa Gitinda-Nyaruyaga yariteganijwe gutangira kubakwa kuwa 12 Ugushyingo 2018 ikuzura mu gihe cy’amazi 17 ariko na n’ubu ntirarangira.


text:
RMC mu nzira zo kubona ubuzima gatozi bwitezweho kuyikura mu bukene
Yanditswe na Nshimyumukiza Janvier Popote
Urwego rw’Abanyamakuru Bigenzura (RMC) rumaze igihe kirekire rutaka ubukene bushingiye ahanini ku kuba rutarabona ubuzima gatozi busesuye kuva rwashingwa mu mwaka wa 2013.
Kutagira ubuzima gatozi, ni ibintu Umunyamabanga Nshingwabikorwa wa RMC, Mugisha Emmanuel, avuga ko byakabaye byarihutishijwe n’ubuyobozi bwarwo mu myaka 6 ishize.
Gusa avuga ko mu bayoboye uru rwego, barimo Robert Mugabe waruyoboye by’inzibacyuho, Fred Muvunyi wa mbere watorewe kuruyobora na Barore Cléophas uruyobora ubu, ntawe aveba.
Mu myumvire ya Mugisha, asanga nta n’umwe ukwiye kunengwa kuko buri wese yakoze ibyo yagombaga gukora mu gihe cye, akizera ko ubuzima gatozi bw’uru rwego bugiye kuboneka.
Mu ngaruka zo kutagira ubuzima gatozi, harimo kuba RMC idashobora kwishakishiriza inkunga, ibintu byayiteje ubukene ku buryo mu bakozi icyenda yatangiranye ubu isigaranye batatu.
Kuri ubu ariko, hari imbanzirizamushinga ya sitati y’uru rwego izamurikirwa abanyamakuru bazitabira inama y’Inteko Rusange y’Ishyirahamwe ry’Abanyamakuru (ARJ) yegereje.
Mugisha avuga ko abanyamakuru nibemeza sitati ya RMC mu nama yo kuwa 26 Nyakanga 2019, iyo sitati izashyikirizwa Leta, bityo Leta yemeze RMC nk’urwego, ibone ubuzima gatozi.
Iyo ni inshamake y’ikiganiro gikurikira Umunyamabanga Nshingwabikorwa wa RMC, Mugisha Emmanuel yahaye Imvaho Nshya.
Muri ibi bihe mutaka ubukene, itangazamakuru murigenzura mute?
Amikoro ntahagije, usanga aho muvana batabahereza ibihagije byatuma ibyo musabwa mubigeraho, bikagira ingaruka ku mubare w’abakozi mukoresha, uburyo mushobora kubaha ubumenyi bwimbitse kuko ibintu birahinduka buri munsi, nk’ubu turareba itangazamakuru ryo kuri murandasi rigenzurwa gute mu gihe nk’iki ngiki, kuko amategeko menshi dufite n’amahame dufite yubatswe ashingiye kuri traditional media (itangazamakuru rya radiyo, televiziyo n’iry’ibinyamakuru bisohoka ku mpapuro). Ni ibintu bisaba kugira ngo ukore ingendo shuri, ujye kureba ahandi ukuntu babikora, habeho amahugurwa, hakorwe ubushakashatsi, ahandi babikora bate, kugira ngo namwe mubizane mubishyire mu bikorwa iwanyu amazi atararenga inkombe. Ariko ugasanga ubushobozi ni buke, kugira abakozi bashoboye (bisaba ubushobozi)…
Ibyo hari isano bifitanye no kuba RMC idafite ubuzima gatozi?
Ikibazo cya legal status (ubuzima gatozi) ya RMC muzacyumva kenshi bakivuga, ku buryo ituzitira mu mikoranire n’abandi bantu, bamwe bumva ko itariho abandi bakumva ko iriho, tukareba uko twabiha umurongo usobanutse, hari umuhigo Leta yihaye muri UPR ya 2019 (UPR ni isuzuma ngarukagihe rikorwa n’Umuryango w’Abibumbye, harebwa uko ibihugu byubahiriza uburenganzira bwa muntu), ariko birimo biraganirwaho kandi hari ibyo duteze gukora kugira ngo ibyo ngibyo bitungane, numva icyo atari ikibazo, ni ikintu abantu baganiraho kandi politiki y’igihugu iragishyigikiye, abayobozi batandukanye tujya tuganira (barabishyigikiye).
Ingaruka zo kutagira legal status kuri RMC twavuga ko ari izihe?
Si uko idahari, ni uko itari strengthened (idahabwa ingufu), turashaka ngo urwo rujijo ruveho.
Ariko irahari?
Irahari, kuko njye mbona ibaye idahari kugera uyu munsi ntabwo twakabaye dukora, niba se mufite konti, mushaka abakozi, babarega mu nkiko, mukitaba, mugatsinda cyangwa se mugatsindwa, udafite ubuzima gatozi wavuga uti urarega umuntu utahaba se? hari ibipimo byerekana ko ubuzima gatozi buhari ariko noneho kugira ngo ubivane mu rujijo, ntibitubuza gukora ariko reka tuvuge nk’iyo mugiye gusaba inkunga y’amafaranga usanga akenshi batabyumva, ntibumva ukuntu itegeko ryagiyeho, itegeko rihereza ububasha abanyamwuga kwishyiriraho urwego, abanyamwuga barushyiraho ariko uburyo barushyizeho ugasanga ntabwo biri smart (ntibisobanutse).
Icyuho kiri hehe? Byagombaga kugenda bite?
Hari ibintu bibiri, hari itegeko ry’ivugurura ry’itangazamakuru (ryo muri Werurwe 2013), ryavugaga y’uko Leta yemeye ko itangazamakuru ryigenzura, ingingo ya 2 mu gika cya 20 kikavuga ko abanyamakuru bazashyiraho urwego rw’abanyamakuru bigenzura, rugamije gukorera mu nyungu rusange. Ni ukuvuga ngo icyo abanyamakuru bagombaga gukora, bari kuza bagastatua rwa rwego, ni ukuvuga bagashyiraho sitati yarwo, bakayitora, bamara kuyitora bakabwira igihugu bati ngibi ibyo mwadusabye twabishyizeho, twabikoze mu buryo bwemewe n’amategeko, twarabyemeje, icyo tubasaba ni ukubitangaza mu Igazeti ya Leta, bazakubaza bati sitati y’urwo rwego ni iyihe ukayerekana, ariko byaheze muri blueprint (inyandiko y’amategeko agenga urwego), inyandiko imeze nk’ubushakashatsi ni yo batoye, ntibyarangira.
Ubundi buryo, ni uko rya tegeko nanone, bamaze gushyiraho rwa rwego basubirayo (muri Leta), bakavuga bati turifuza ko muhindura iri tegeko mukatwemera nk’urwego, icyo mwadusabye noneho cyarakozwe, dufashe ingingo yenda ni iya gatatu cyangwa iya kane, turavuze tuti uru rwego abanyamakuru bishyiriyeho rwitwa kanaka, rufite abakozi, rufite ubwenge mu gucunga umutungo n’abakozi barwo, ruhawe inshingano iyi n’iyi, ibisigaye bizagengwa na komite nyobozi abanyamakuru bazajya bishyiriraho. Hari izo nzira ebyiri, iyashoboka yose igakorwa, byaba ari byiza.
Kuba bitarakorwa ni inenge kuri nde mu bayoboye uru rwego?
Njye nkeka y’uko nta muntu n’umwe waveba kuko buri muntu yagiye akora ibyo yashoboye gukora mu gihe cye, gusa navuga y’uko ibyatangijwe bitasojwe
Ubu hari icyo murimo gukora nka RMC ngo ubuzima gatozi buboneke?
Yego, ngira ngo tumaze no gusaba Minisiteri y’Ubutabera (MINIJUST) n’abandi bafatanyabikorwa n’abandi bafite aho bahuriye na UPR, ni ukuvuga MINIJUST na RHRC (Komisiyo y’Uburenganzira bwa Muntu) kuko ni bo bajya batwandikira batubaza aho bigeze, cyane cyane RHRC, n’abandi turiho turafatanya kugira ngo tubereke ibitekerezo, ariko noneho n’abanyamakuru bashyigikire ibyo bitekerezo.
Nk’ubu mu nama y’Inteko Rusange ya ARJ (Ishyirahamwe ry’Abanyamakuru), izaba ejo bundi twifuje y’uko mu bizaganirwaho hazabamo n’ibitekerezo nakubwiye, kugira ngo abanyamakuru bumve ibyo turimo gukora, bumve ko biri mu nyungu zo kwigenzura kw’abanyamakuru, n’uburyo bufasha abaturage kugirira icyizere itangazamakuru, no mu nama ya board (Komite Nyobozi ya RMC) yabaye ejo bundi kuwa mbere (kuwa 15 Nyakanga 2019), twarimo tuganira kuri draft (imbanzirizamushinga) dufite, kugira ngo turebe ukuntu byose hamwe byakumvikana, kugira ngo bigire ireme kandi bidufashe kuva muri urwo rujijo.
Mumaze gutakaza abakozi bangahe kubera ibibazo by’amikoro?
Birumvikana uko itangazamakuru rikura, ni ko na twe dusabwa gukurana na ryo, challenges (imbogamizi) twahuye na zo ni abakozi badufashaga muri serivisi za monitoring (gukurikirana ibitangazwa mu itangazamakuru). Buriya ushinzwe kugenzura (regulator) aho ava akagera agenzura ibyo yakurikiranye (monitoring). Nonese niba utakurikiranye amakosa akorwa uzayafataho ibyemezo ute? Icyo gihe abadufashaga ntabwo bumvaga iyo nshingano, bituma wenda bumva ko n’ubwo bufasha butakomeza, ariko twakomeje kubaganiriza, ubu bumva ari ngombwa.
Ni ba nde?
Ni RGB (Urwego rw’Igihugu rw’Imiyoborere), ubwo ni ukuvuga uko bashakisha inkunga hirya no hino, bakadufasha muri UNDP n’ahandi, rero mu mafaranga make na bo bari bafite, urumva iyo ababafashaga bakase na bo baratubwira bati namwe nimukate, muri uko gukata rero ugasanga batugiriye inama bati ariko iyi serivisi ntiyakabaye irimo, ukagaragaza uti nyamara irakwiye nubwo ingengo y’imari ari ikibazo kuko nka regulator (ugenzura itangazamakuru) biragoye kugira ngo ugenzura ikintu udafitiye ibipimo. Ubu ngubu rero ingengo y’imari ni yo itaraboneka, ariko nibura icyo kuba iyo serivisi ari ngombwa cyo kimaze kumvikana. Twagira Imana ubuzima gatozi na bwo bukaboneka tukaba twakwikomangira ahandi kuko hari amahirwe tugenda dutakaza kubera icyo cyuho, gusa biragenda bikemuka kandi hariho ubushake y’uko byose byatungana.
RMC ifite abakozi bangahe, yahoranye bangahe?
Yahoranye abanyamategeko babiri, ikagira DAF (umuyobozi ushinzwe imari) na accountant (umucungamari), ikagira administrative assistant (ushinzwe imiyoborere wungirije), ikagira umunyamabanga nshingwabikorwa, ikagira monitors (abakurikirana ibitangazwa mu itangazamakuru) bane, bose hamwe ni icyenda, hakaba n’abakozi badahoraho, tukagira komite nyobozi (board), n’aba ngaba ntibari bahagije ariko nibura hari icyo bari gukora.
Ndaguha nk’urugero, uzi ko nabaye mu Nama Nkuru y’Itangazamakuru (MHC) dufite izi nshingano (zo kugenzura itangazamakuru), yego nubwo harimo no kubaka ubushobozi bw’itangazamakuru ariko ahanini byari kugenzura itangazamakuru. Twari abakozi hafi 26, kandi kiriya gihe nta n’ibinyamakuru byinshi byari bihari, ariko ugasanga abakozi hano muri RMC, umuzigo ukaba munini cyane, kuko byanze bikunze ugomba gukora ibyagakozwe n’abadahari, harimo icyuho kinini ku mubare w’abakozi.
Abakozi wambwiraga ni abo mwari mufite cyangwa ni abo mufite?
Ni abo twari dufite
Ubu hamaze kuvamo bangahe?
Havuyemo umunyamategeko umwe, hagenda umuyobozi ushinzwe imari (DAF), havamo monitors bane (bose), ubwo havuyemo batandatu mu icyenda, ubwo simvuze abakozi ba nyakabyizi badufasha mu isuku, ariko hari icyizere ko biza gutungana nubwo bisaba imbaraga.
Murakoze kuri iki kiganiro muduhaye
Murakoze namwe
—–
Umva ikiganiro twagiranye na Mugisha mu buryo bw’amajwi


text:
Uko umwangavu yakwita ku isuku y’imyanya ndangagitsina
Kutagira isuku y’imyanya ndangagitsina bishobora gutera impumuro mbi mu gitsina, indwara z’uruhu, harimo n’indwara zandurira mu myanya ndangagitsina na kanseri. Ni byiza kwita ku isuku haba mu gukaraba cyangwa imyenda wambara y’imbere.
Ku mwangavu, imyanya ndangagitsina igomba kozwa buri munsi hakoreshejwe amazi meza kandi ahagije; ni byiza gusukura imyanya ndangagitsina hakoreshejwe urupapuro rwabugenewe cyangwa amazi nyuma yo kwihagarika; ni byiza gusukura mu kibuno hakoreshejwe amazi cyangwa urupapuro rwabugenewe igihe umaze kwituma; ni byiza kubanza koza mu gitsina ugakurikizaho mu kibuno ariko ukoza uvana imbere werekeza inyuma; birabujijwe gukoresha mu gitsina amasabune n’amavuta ahumura, imibavu cyangwa puderi, kuko byakwangiza utunyangingo turinda umubiri; ni byiza kwambara imyenda y’imbere itagufashe kandi ikozwe mu gitambaro cya cotton; ibuka guhita umesa umwenda wawe w’imbere igihe umaze kuwukuramo; birabujijwe gutizanya imyenda y’imbere.
No mu gihe uri mu mihango ugomba gukomeza kwita ku isuku nk’ibisanzwe, ugakaraba byibura kabiri ku munsi, kandi ukibuka guhindura agatambaro wambaye buri masaha atandatu.


text:
Muri iki gihe usanga urubyiruko rufite impungenge zo gushaka bitewe n’impamvu zitandukanye, nk’ubutane hagati y’abashakanye bukomeje kwiyongera, ikiguzi cy’ubuzima kiri hejuru n’ibindi. Ariko n’ubwo bimeze bityo gushaka ni ngombwa nk’uko tugiye kubirebera hamwe ndetse na Bibiliya irabishimangira.
Abasore n’abakobwa icyo basabwa ni ugutegura imitima yabo no kuba bubatse neza mu mwuka, mu marangamutima no mu mubiri kandi bakwiye kugira intego ihamye mbere yo kwinjira mu rushako. Reka turebere hamwe ibyiza 10 biboneka mu rushako.
1.Umuntu aba yuzuye
Mubyukuri iyo umuntu atarashaka ntaba yuzuye. Iyo usomye Bibiliya mu gitabo cy’Itangiriro ubona ko ari cyo kintu Imana yahereyeho, Imana ntabwo yaremye umugabo ngo ireme n’umugore. Imana imaze kurema umugabo yabonye ko adakwiye kuba wenyine hanyuma imuzanira umugore kugira ngo bombi babe umubiri umwe kandi babane akaramata ndetse babe buzuye.Mubyukuri ibintu Imana yabonye ko atari byiza ko umuntu aba wenyine nta mpamvu yo kubyita byiza.
2. Umuntu aba abonye uwo basangira amarangamutima
Ukuntu Imana yaturemye, ibintu by’ibanze umuntu akenera ni ugukundwa kandi urukundo ababyeyi n’abavandimwe bakunda umuntu bitandukanye n’urukundo umugabo akunda umugore we cyangwa umugore akunda umugabo we.
N’aho imiryango yagukunda ku rwego rwo hejuru ariko uba ubura urukundo rubonerwa mu rushako ari yo mpamvu gushaka ari ngombwa kugira ngo musangire amarangamutima n’uwo mwashakanye. Mubyukuri umugabo yiyumva neza iyo afite umugore iruhande rwe n’umugore yiyumva neza iyo afite umugabo umukunda.
3. Urashibuka, umuryango ukaguka
Iyo hari urugo rushya rutangiye, haba hatangiye ikindi gisekuru mu isi y’umwuka ariyo mpamvu mbere yo kubaka urugo biba bikwiye kubanza gutegurwa neza. Iyo umuntu ashatse ntahite abona umwana ni umubabaro ukomeye kuko urukundo rw’umugore n’umugabo rugaragarira cyane mu mwana, bishatse kuvuga ko umwana ari imbuto iva hagati y’umugabo n’umugore kandi ni ishusho ibahuza bombi.
4. Kugira ubwigenge (independence)
Iyo umuntu akiri ingaragu akigengwa n’amategeko n’amabwiriza y’iwabo cyangwa aho bamucumbikiye, usanga rimwe na rimwe ibintu byose atabifiteho uburenganzira, ugasanga ibintu byose wigengesera ngo utagira ibyo uhutaza kuko haba atari iwawe.
Icyo dukwiye kumeny ni uko kwigenga bidasimbura kuganduka. Bibiliya iravuga ngo mugandukirane ku bwo kubaha Imana. Kuba ugiye kwigenga ntibihindura ko urugo ruba rufite ubuyobozi, kandi kwigenga ntibitanga uburenganzira bwo kuba ikigenge.
5. Ugira icyerekezo cyawe ukubaka ubuzima bwawe uko ubwumva
Iyo uri iwawe ukora ibintu byose nk’uko ubishaka ariko wamaze kubyumvikanaho n’uwo mwashakanye. Ariko kandi bisaba ko abasore n’abakobwa babanza kwiyubaka bakagira icyerekezo no kugira imitekerereze ihamye mbere yo gushaka. Ikindi urubyiruko rukwiye kurangwa n’imyambarire igaragaza kwiyubaha.
6. Wubaka amateka mashya
Umunsi wavuze ngo ndemeye bigahamywa n’Imana n’imiryango ntuzongera kuba umukobwa cyangwa umusore ubuzima bwawe bwose. Nubwo watandukana uzitwa umugore cyangwa umugabo wananiwe n’urugo. Aha rero uba wubatse amateka ashobora kuba meza cyangwa mabi, bivuze ngo uko witwara uri umusore ni byo bizubakirwaho amateka yandi yo kubaka urugo.
7. Imigisha iriyongera
Iyo abantu bashakanye bahuza amaboko, hari imigisha rero yiyongera ibyinjira bikagwira kuko mufatanyije ariyo mpamvu abasore n’abakobwa bagomba kwitoza gukora. Ntibikwiye ko umuntu yumva azinjira mu rushako ategereje guhabwa, ahubwo nawe akwiye kwitegura gutanga kuko ari bwo imigisha yiyongera, kadi Bibiliya ivuga ko ababiri baruta umwe.
8. Ugira icyubahiro iwawe no mu muryango mugari ugahabwa ijambo
Iyo umuntu akiri ingaragu usanga hari aho ahezwa ugasanga hari akantu k’icyubahiro kabura. Ariko iyo ushatse ugira icyubahiro, uhabwa ijambo mu muryango.Iyo umugabo cyangwa umugore batashye, icyubahiro bakiranwa mu rugo ntabwo bakibona bakiri ingaragu kandi no mu muryango mugari barubahwa ndetse hari n’imirimo umuntu atemerewe gukora akiri ingaragu.
9. Bikurinda kujya mu byaha no kuba inzererezi
Iyo ufite urugo hari ibintu udakora ukigengesera uti “Umugabo cyangwa umugore wanjye niyumva nakoze amahano aragira ngwiki?" Ako kantu karakurinda kandi birakwiye kwitoza gukira ibyaha mbere no kwitoza kwiyubaha no kubaha uwo muzabana mbere yo gushaka.
10. Umenya gufata inshingano kandi ugakura mu bitekerezo
Ubuzima bwo mu rugo ni bwo bugusunika bukagutoza gufata inshingano z’ibikwiye gukorwa. Urugo rugutoza gusohoza inshingano runaka bityo bigatuma n’iyo ugeze hanze bashobora kukugirira icyizere bakagira ibyo bagushinga kuko bazi ko uri mukuru kandi ushoboye kubihagararira.
Muri macye urubyiruko rukwiye gutinyuka rugafata iya mbere mu gushaka, burya nubwo hari ingo nyinshi zisenyuka, izikomeye na zo ni nyinshi kurutaho bityo nta mpamvu yo gutinya kwinjira mu rushako.
Source: agakiza tv
[email protected]


text:
25/12/2017, Yanditswe na Amiel Nkuliza
Ni inkuru y’igikeri itumye negura ikaramu ngo nkore mu nganzo. Ni inkuru isekeje, ariko inafite ibisobanuro bikomeye kuri bene Gikeri. Iki gikeri gisobanuye iki mu muco wacu, na ko mu muco wa bene Gikeri? Igikeri ngo gisobanura ubwoko bw’abega ngo barangwaga no kwica ababarwanyaga kugira ngo biharire ingoma, no kugira ngo abatekerezaga kuyisunutsa ho ubuzuru, bahunahune ahandi. Si ingoma gusa barwaniraga, kuko ngo abega banaranzwe n’ubugome butabonekaga mu yandi moko gakondo ya mwene Kanyarwanda. Ayo ni amateka, n’iyo twayagoreka ka jana, nta we ushobora kuyahindura.
Iyi nkuru igizwe n’urwenya, rutagize aho ruhuriye na nyira yo. Ni urwenya rwa Gikeri, mwene Gikeri nyine! Iki gikeri, mu by’ukuri nta kindi kiri cyo, uretse kuba igikeri nyamajanja. Turi taliki ya 16 ukuboza 2017. Ni mu nama yahuriwe mo bene Gikeri, abatagize aho bahuriye na cyo, n’abakiyitirira. Ni mu nama kandi yibukirwa mo imyaka mirongo itatu igikeri gikwirakwije uburozi bwa cyo, mu gihugu hose no mu karere.
Nguriya Kizigenza w’ibikeri, ateruye urwenya, urwenya rusa n’ukuri, agira ati: «“Igikeri” iyo ugifashe, ukakijugunya, uko ari ko kose, kigwa hasi kikureba». Abari aho – bene Gikeri n’abakiyitirira -, basekeye rimwe bose. Mu kunganira surushefu w’ibikeri, Dr Clet Niyikiza, wasabwe na Gikeri kumukorera ubushakashatsi ku gikeri, ati: «burya nta nyamaswa n’imwe irya igikeri, inyamaswa ikiriye igira «paralysie»!
Iyi mpuguke, itari izi mu by’ukuri ikihishe inyuma y’ubushakashatsi yasabwe gukora ku gikeri, yavanze amasaka n’amasakaramentu, ku buryo n’icyo kiraka ishobora kucyamburwa, kigahabwa abandi, babyumva kimwe na Gikeri. Mu mvugo ye ya gihanga, ititaye ku murengwe n’amarangamutima ya mwene Gikeri, Dr Niyikiza amuvuguruje agira, ati: «Si igikeri gusa kigwa kikureba, kuko injangwe na yo iyo uyijugunye, igwa ku majanja ya yo».
Abazi neza amabanga y’ingoma y’abiru b’ubu, icyo gisubizo cya Dr Niyikiza bakigize urwenya, maze na none basekera rimwe, nk’uko basanzwe baseka ibisekeje n’ibidasekeje. Uyu musaza ntiyari azi ko yasabwe gukora ubushakashatsi ku gikeri gusa, none ubushakashatsi yashinzwe gukora atangiye no kubutwerera injangwe nyamabinga. Mbere y’uko aremura isoko, Dr Niyikiza yongeye gukurira agahu ku nnyo mwene Gikeri, ubwo yagaragazaga ububi bwa nyabwo bw’igikeri: «igikeri ni inyamaswa itaribwa; nta nyamaswa irya igikeri, kuko inyamaswa ikiriye igira paralysie idasanzwe». Ibi uyu mugabo yavuze, umenya ari na byo, kuko n’inzoka iyo iriye icyo kinyagwa, ipfana na cyo. Ibyakundanye birajyana!
Ibindeba: idini, umuco na gakondo
Mu idimi rya gakondo, twigishwaga ko inyamaswa itaribwa, ari inyamamfu! Data akiriho yakundaga kunyigisha kuvangura icyiza n’ikibi: yambwiye ko inyamaswa itaribwa ngo yari itungo iryo ari ryose rituza (kuza). Ati nk’ingurube iyo uyiriye, kuko ituza, uba ukoze icyaha ku mudivantisiti w’umunsi wa karindwi. N’ubwo hano mu burayi nabonye hari abarya amaguru y’ibikeri (cuisses de grenouilles), kurya igikeri na byo umenya ari icyaha, kuko wenda na cyo kituza.
Dr Niyikiza abisobanura neza, kuko yanavuze ko uburozi bukoreshwa iyo abaga abarwayi be, buturuka ku mugongo w’icyo kinyagwa cy’igikeri, kituza. Niba naramwumvise neza, igikeri ni uburozi nk’ubundi bwose. Ni nde rero wakwihandagaza, agahakana ko iyo muganga aguteye ikinya cyo ku mugongo w’icyo kinyagwa, uzanzamuka bitinze? Kubyirata, kubyiyitirira no gusaba ko itungo nk’iryo ry’uburozi, rikorwaho ubushakashatsi, bimaze iki, uretse ubusazi n’ubugome bwa mwene Gikeri, w’umwega?
Impamvu ingana ururo!
Umwanditsi w’ikirangirire w’umufaransa, Guy de Maupassant, wavutse mu kinyejana cya 19, yitegereje ibisa n’ibisazi bibera ku isi, maze abikusanyiriza mu gitabo cye yise «Le Horla». Guy de Maupassant yibajije niba we ibyo abona, bibonwa na benshi, maze abyita ibiboneka n’ibitaboneka, bibonekera bamwe, bikihisha abandi. Ibibazo bikomeye yabaga mo, mbere yo gushyira hanze «Le Horla», ni byo yakusanyirije muri icyo gitabo, maze abyitirira «le narrateur». Uyu ni umuntu witirirwa ibitekerezo by’abanditsi b’ibitabo, nyamara mu by’ukuri ibyo bitekerezo biba ari umwimerere w’umwanditsi (l’auteur).
Muri «Le Horla», Guy de Maupassant yibazaga niba yarasaze, cyangwa niba ari ibisazi bireba buri wese mu bamukikije, inshuti n’abaturanyi, kugeza ku bakozi bo mu rugo iwe. Amaze kubona ko ari we wenyine ushobora kuba yarasaze, yiyemeje kwiyahura, nyamara ku italiki ya mbere mutarama 1892, urupfu ruramwanga. Gikeri we, umenya azicwa n’urundi, kuko ngo n’iyo yajugunywa i Shyanga, azagwa ari jisho!
Kuri paji ya 17 ya «Le Horla», Guy de Maupassant yandika azimiza, nyamara wasoma neza ugahita ubona icyo ashaka kuvuga. Ati: «nkunda inzu yanjye, aho nakuriye. Iyo mpagaze mu idirishya ry’inzu yanjye, mbona umugezi utemba (La Seine), umugezi utemba uva Rouen, ukaruhukira i Le Havre; umugezi utwikiriwe n’amato areremba « J’aime ma maison où j’ai grandi. De mes fenêtres, je vois la Seine qui coule (….), qui va de Rouen au Havre, couverte de bateaux qui passent » (p.17).
Muri iyi mirongo, uyu mwanditsi w’umuhanga ntagaragaza mu by’ukuri niba yari yarasaze, nyamara aratutumba mo udusazi tw’utwana. Ubwoba, bujyanye n’ibisazi bye, byose bizajagura mu mirongo ikurikira y’igitabo cye: « la couleur des choses (…), passant par mes yeux, a troublé ma pensé. Comme il est profond, ce mystère de l’invisible! (p.19). Uwagenekereza mu kinyarwanda, yabivuga muri aya magambo: « ishusho y’ibyo mbona, binca mu jisho, ryateje akajagari gakomeye igitekerezo cyanjye. Mbega ukuntu ibitangaza bitaboneka, bigira imbaraga zitagereranywa!»
Mwene Gikeri, uzira urunuka abaminuje mu bitekerezo (les philosophes), hagati y’ukuri kwe no gukekeranya kuri uko kuri kwe (théorie), harimo imbaraga zirusha izindi ubukana. Muri Gikeri nyir’izina, umuteze amatwi neza, umuvumbura mo Gikeri ufite ibibazo bikomeye byo mu mutwe, ufite ubwoba bwo kujugunywa nk’igikeri, n’ubwo iyo ukijugunye ngo kigwa kikureba. Muri uyu Gikeri na none, usoma mo «un monstre» (igicucu cy’umuntu) umugenderera nijoro mu buriri bwe, akamubwira ko hari abazamwica, ariko ntamuhishurire neza abo ari bo, kuko batigaragaza, n’iyo agerageje kubarungurukira mu idirishya ry’inzu ye, akangutse.
Iki ki «monstre» cyangwa «cet invisible surnaturel» cyituriye mu bwonko bwa Gikeri, kikaba kimubuza amahwemo, n’ubwo wenda kitariho, kuko ni igicucu gusa. Iki kigabo, gisa n’ikiryamye hafi y’uburiri bwa Gikeri, ahora akikanga, cyane cyane ko iyo ateretse igikombe cy’amata ku ruhimbi, asanga cyayabogoye, agasigara noneho arwana no kugihiga ngo agitere amacumu acanye.
Iki kigabo kandi kimunywera amata nijoro, kikamunyura mu myanya y’intoki, kikongera kugaruka mu rindi joro, Gikeri abana na cyo kuva mu myaka 23 ishize. Kugira ngo akikize burundu, umuti ni ukuwushakira mu bushakashatsi bw’igikeri nyabega, kuko n’iyo wakijugunya, uko ari ko kose, ngo kigwa kikureba. Impamvu kitava ku izima ni uko kigendana uburozi ku mugongo wacyo, ubwo burozi bukaba bwica, bukanakiza uwo bushaka gukiza no kwica «Uburozi buba ku mugongo w’igikeri, bwafunguwe inshuro zirenga miliyoni, kugirango bushobore gukoreshwa iyo tubaga (abarwayi)», Dr Clet Niyikiza.
Kugira ngo wenda nsobanure neza ikibazo nkeka ko mwene Gikeri afite, ni byiza kwemeza ko, uretse n’ubwoba afite, ubwoba bw’ibiboneka n’ibitaboneka, anafite ikindi kibazo cy’indwara yasabitse ubwonko bwe, indwara idakira, ya ndwara y’ubugome bwa mwene Gikeri-mwega-ngoma y’abega.
Mbere yo gushyira ahagaragara «Le Horla», Guy de Maupassant ibibazo bye byose byari bishingiye ku ndwara ya sifilisi, icyo gihe itaragiraga imiti n’abaganga, ari na yo yamuhitanye, bityo iyo ndwara ayihindura mo abanzi bamuteraga nijoro, yabashakisha ngo abice, ntabone n’uwa kirazira, kuko n’ubundi ntabari bahari.
Ubushakashatsi bw’igikeri – uwashaka yabwumva cyangwa akarorera – bushingiye ku myumvire ya mwene Gikeri; imyumvire na none ishingiye ku kuri abana na ko, ibyo yemera (théorie), cyangwa ku bisa n’ukuri kumuteye mo, ku bisazi no ku bugome karemano, agendana. Ikibabaje ku basazi nk’aba, ni uko bose batajya bamenya cyangwa ngo bemere ko basaze, kugira ngo banivuze hakiri kare, bitarajagura.
Mwene aba basazi icyo baba bashaka ni ukubikira ibisazi byabo kuri bene Gikeri bose, bahuje imyumvire cyangwa bahabanye na yo, n’abatagize aho bahurira na Gikeri, kugira ngo aba bose bajye bahora barahahamutse, batinya ko n’iyo Gikeri yajugunywa i Shyanga, azashyira akagaruka ari jisho, iryo jisho rya Gikeri ngo rikaba ari ryo ryica, rikanakiza : «uburozi bwo ku mugongo w’igikeri ni bwo dukoresha mu kubaga (abarwayi)», Dr Clet Niyikiza.
Mbere y’uko mutega amatwi videwo iri mu nsi aha, ku bushakashatsi bw’igikeri, mbifurije mwese Noheli nziza n’umwaka mushya muhire wa 2018. Uzababere umwaka wo kujugunyanga ibikeri, aho biri hose, n’uburozi bwa byo.


text:
Birashoboka rwose ko umuntu yahinduka umunyabwenge.Bamwe mu bahanga bemeza ko umuntu avuka nta kintu na kimwe azi(Tabla raza),maze byinshi akagenda abyigishwa ageze ku isi.Muri iyi si rero tugenda tubona abantu b’abahanga ariko na none hakaboneka n’abandi bafite ubwenge buciriritse ndetse n’abaswa.
Ibi rero wanakwibaza ikibitera!Urubuga rwa revolutionpersonnelle rwerekana ibintu bitandukanye bishobora gutuma uhinduka umunyabwenge,bakakwereka uko wakwongera ubushobozi bwo kwiga,gutekereza no kumva neza ibintu.
1.Soma ibitabo buri gihe
Burya gusoma bituma wunguka ubumenyi,ariko nyamara si ubumenyi gusa ahubwo binongera ubushobozi bwawe bwo gufata mu mutwe,kumva no gukomatanya ubwo bumenyi.Gusoma bituma ushobora kwongera umubare w’amagambo uzi ,bikanatuma ugira imyumvire izamutse ku kintu.Mu yandi magambo gusoma bituma uhinduka umunyabwenge.
Muri ino minsi turi mu gihe aho kubona amakuru bidafite gitangira,abantu benshi bagurisha ibitabo bigaragaza uko bagiye babaho,byaba ari bibi rero kwiyima amahirwe yo kubisoma.Ariko si byiza gusoma ibitabo byinshi mu cyumweru kuko byakugora kubona igihe cyo kubisesengura no kubitekerezaho.Gerageza usome ku bitabo bifite ingingo zakugirira akamaro mu buzima bwawe bwa buri munsi .
2.Igisha abandi ibyo wamenye
Gusobanurira abandi ibyo uzi bituma dushobora kugaragaza ibitekerezo byacu mu byuryo bwumvikana kandi buboneye.Kwigisha rero bizagufasha kuzamura ubushobozi bwo gutekereza no gushyira ku murongo ibitekerezo ari nacyo shingiro ry’ubwenge.
Iyo wigishije abantu cyangwa ugafasha abana gukosora imikoro yabo ,akenshi ubona hari ibintu urushijeho gusobanukirwa kurushaho.Ukwigisha bifite inyungu ku munyeshuri ndetse no ku mwarimu kuko bituma bombi bunguka ubwenge.
- Gerageza ibintu bishya buri munsi
Ushobora kuvuga ku ngingo nshya,kugerageza siporo nshyashya,kwibanda ku ngingo nshya n’ibindi,niba ukoresha inzira imwe ujya ku kazi cyangwa ku ishuri gerageza uyihindure ufate indi nshya,niba ukora umwitozo umwe buri munsi cyangwa ukaba urya ibiryo bimwe buri munsi bihindure.
Impamvu yo kuba wagerageza gukora ibintu bishya ni uko iyo ukora ibintu bimwe buri gihe bituma utagira ikintu gishya wiyungura,ugahora mu bisanzwe gusa.Ibyo rero uhora ukora buri gihe bidahinduka nta bwenge bundi bizakuzanira.Niba ugerageza gukora ikintu gishya buri gihe bizatuma uba umunyabwenge cyane.
4.Kugira ubunararibonye mu kintu runaka
Kugira ubunaribonye mu kintu bituma ugikora neza kandi ukaba ugisobanukiwe rwose.Ubu bunararibonye ni ikimenyetso cy’ubwenge.Si ukubera iyindi mpamvu ibigo bitandukanye bisaba ubunararibonye(experience) mu kintu runaka ni uko uwo muntu aba agisobanukiwe neza,kandi iyo usobanukiwe ikintu runaka neza bishobora gutuma usobanukirwa kuburyo bworoshye ibigishamikiyeho.
Usanga abantu benshi bifuza kuba abanyabwenge,ariko burya ubwenge ntago bwizana ,gusoma,kwigisha abandi ibyo uzi,kugerageza ibintu bishya ,gushaka ubunararibonye mu kintu runaka byakubera intambwe nziza yo kuzamura urwego rwawe rw’ubuhanga.


text:
Mu giterane cy’urubyiruko cyabereye i Remera ku rusengero rwa Apostolique ,Pasiteri Antoine Rutayisire yibukije abaririmbyi b’urubyiruko ko niba bashaka kuririmbira Imana neza bagomba kugabanya urusaku mu gihe barimo gukora uwo murimo kuko uwo baririmbira ari umwami ukomeye.
Ibyo yabitangaje bitewe n’abaririmbyi bahaguruka bagasimbuka,abandi bakavuza ibikobwakobwa mu gihe cy’indirimbo zo guhimbaza Imana,ibi bikazana urusaku rwinshi aricyo yise mu rurimi rw’amahanga (noise).
Yagize ati :”muzika n’urusaku(noise) biratandukanye, nuko rero mugabanye urusaku .Nujya kuririmba wibuke ko uwo uri kuririmbira ariwe Umwami w’abami akaba n’Umutware w’abatware. Ntago ari twebwe muririmbira kandi nta nubwo ari twebwe muririmbisha”.
Pasiteri Antoine Rutayisire yakomeje abasobanurira neza umuhamagaro wabo w’uburirimbyi n’uburyo bukwiriye abaririmbyi bakwiye kwitwara muriwo murimo.
Ati :”Niba warahamagariwe kuririmba imenyereze kuririmba kuburyo uzaririmba n’Imana ikabona ko waririmbye.Nubwo tubashima ariko hari igihe mukora urusaku nko gusimbuka no kuvuza ibikobwakobwa”.
Dr Pasiteri Antoine Rutayisire ayobora itorero ry’abaporotesitanti mu Rwanda EAR muri paruwase ya Remera ,akaba ari n’impuguke mu by’imiyoborere(leadership).
Icyo giterane kikaba cyari gifite intego ishingiye ku ijambo ry’Imana dusanga muri Zaburi ya 78 :6 rigira riti :”kugirango ab’igihe kizaza bazabimenye,nibo bana bazavuka,ngo nabo bazahaguruke,babibwire abana babo”.


text:
Ahantu honyine nakurangira ukagira uburuhukiro bw’ukuri, ni muri Kristo Yesu
Yanditswe na: Ubwanditsi2021-04-02 02:22:15
“Mwese abarushye n’abaremerewe, nimuze munsange ndabaruhura. Mwemere kuba abagaragu banjye munyigireho, kuko ndi umugwaneza kandi noroheje mu mutima, namwe muzabona uburuhukiro mu mitima yanyu, kuko kunkorera kutaruhije, n’umutwaro wanjye utaremereye.”Matayo 11:28-30
Abantu benshi bararushye kandi ahantu hose, hari ubwo umuntu avuga ati’ Ndamutse ndongowe/ ndongoye nkagera mu rugo rwanjye nagira amahoro’. Ariko se abantu bose bageze mu ngo zabo bose bararuhutse? Si bose. Hari igihe umuntu avuga ati’Ndamutse mbonye imodoka nkareka kugendesha amaguru, wenda naruhuka’. Ariko se nta bantu baruhiye mu modoka nziza bagenda bata amarira?
Hari umuntu ukubwira ati’Ndamutse mvuye mu bukode nkagira iwanjye naruhuka’. Ariko se nta bantu bafite inzu nziza z’ibitabashwa barara badasinziriye?. Hari igihe umuntu akubwira ati’ Ndamutse mvuye mu bushomeri nkabona akazi keza kampemba neza, wenda naruhuka’ ariko se nta bantu bafite akazi bagira stress kugera ubwo bananirwa no gukora? Hari igihe umuntu akubwira ati’ Ndamutse nimutse muri Afurika wenda nkajya kuba mu wundi mu gabane naruhuka’.
Ese koko abatuye mu yindi migabane: Muri Amerika, Aziya n’ahandi bose bararuhutse, cyangwa hari abantu bicuza n’impamvu bagiyeyo? Yego si bose ariko abenshi ntibabuze ibibaruhije. Hari igihe umuntu akubwira ati ndamutse nubashywe nkagira icyubahiro, murabizi ko abantu bakirwanira. Ariko hari igihe umuntu yubahwa inyuma ariko mu mutima we abizi ko arushye.
Icyubahiro ntikiruhura, amafaranga ntaruhura, izina rikomeye mu isi naryo ntiriruhura kuko tujya tubona abantu biyahura. Nta kindi kiruhura, usibye izina rya Yesu. Ahantu honyine nakurangira ukagira uburuhukiro bw’ukuri, ahantu waruhukira ukagira amahoro ukagubwa neza nakurangira ni muri Yesu Kristo honyine.
Nta rindi zina twahawe ryo gukirizwamo usibye izina rya Yesu, nta rindi zina ribohora ku isi hose usibye izina rya Yesu. Ni Yesu wenyine utanga amahoro, ni Yesu wenyine utanga kugubwa neza. Uzi ko aha imfubyi kuruhuka zikumva zinezerewe nta n’icyo zabonye! Umuntu akaririmba ngo’Ubwo Umwami Yesu ankunda ndi amahoro, no mu byago nzaririmba’. Umuntu akavuga ngo ‘Umubabaro ntacyo untwaye kuko nzawibagirirwa kwa Yesu’ akumva araruhutse kandi ibimurushya bihari.
Ni ryo tandukaniro ryo kuba mu isi no kuba muri Kristo Yesu. Isi itanga byose, ifite byose ariko icyo idafite ni amahoro! Niba hari ikintu abantu benshi mu isi bashoramo amafaranga menshi, ni ibyishimo ariko ntibibaruhura. Umuntu anywa inzoga azi ngo ariburuhuke zamuvaho akongera akaruha, umuntu yishora mu busambanyi azi ngo azaruhukirayo, ahubwo akarushaho kuruhirayo.
Umuntu agerageza kwambura no gukora ibishoboka byose ngo agire umutungo mwinshi azi ngo azaruhuka, ariko akaruhirayo.
Birababaje kuba abantu baruhiye mu isi ariko abandi bakaruhira muri Kristo Yesu
Uganiriye n’abantu bakorera Imana: Abashumba bashumbye amatorero kandi manini, wagira ngo baguwe neza, ariko abenshi bararushye! Ni abakozi b’Imana bake bakorera Imana bishimye, ni bake cyane! Abantu benshi baruhiye mu murimo: Urajya muri korari ugasanga bimyoza, wajya mu badiyakoni ugasanga barimyoza, wajya mu bapasitori ugasanga barimyoza. Ese ko aritwe turushye kandi dufite ibiruhura, twakagombye kubwira abandi kuruhuka?
Yesu ati” Mwese abarushye n’abaremerewe muze munsange ndabaruhura”
Nta muperezida wo ku isi watanga iryo tangazo, nta mukire wo ku isi watanga iryo tangazo kuko ntiyakiza isi. Isi yose irarushye kuva kuri Adamu, Yesu niwe wenyine wemeye kuruhura abarushye n’abaremerewe kandi aravuga ngo “Mwese”, abantu bose bo ku isi bamujeho babona uburuhukiro.
Hano twumve ko Yesu yahamagaye abarushye, iyo duhuye n’ibituruhisha icyambere dukora si ukumuzaho tubanza kwirwanirira. Aho umuntu yumva yihagije cyangwa akumva yakemura ibibazo mu bwenge bwe atabanje gushaka Yesu. Banza ugerageze, kora ibishoboka byose Yesu aragutegereje, igihe uzumva warushye ukumva niwe ufite ijambo ryanyuma ukamumanikira amaboko ukavuga ngo Mwami ni wowe usigaye, nagira ngo nkwizeze ko azakuruhura.
Umunsi uzumva ko Yesu ariwe buruhukiro bwawe ukamuzanira ibikugoye, ukabimwikoreza azakubera uburuhukiro.
Iyi nyigisho yateguwe ikanatambutswa na Pasiteri Habyarimana Desire kuri Agakiza Tv, wayireba hano.


text:
Inzira y’agakiza
Mbese urashonje? bitari inzara isanzwe y’umubiri, ndavuga hari inzara n’inyota wumva ufitiye ikintu kirenze ibindi mu buzima? Hari ikintu mu mutima wawe ndani ujya wumva kitajya gishobora guhazwa n’ikintu icyo aricyo cyose? Niba ari uko biri, Yesu ni we nzira! Yesu arababwira ati “Ni jye mutsima w’ubugingo, uza aho ndi ntazasonza na hato, n’unyizera ntabwo azagira inyota na hato. (Yohana 6:35)
Mbese waracanganyikiwe? byashoboka ko wumva utabasha kubona inzira y’ukuri cg intego mu buzima? Byashoboka ko wumva hari uwajimije itara mu buzima bwawe ukaba utabasha kubona aho bacanira? Niba ari uko biri, Yesu ni we nzira y’agakiza! Yesu yongera kubabwira ati “Ni jye mucyo w’isi. Unkurikira ntazagenda mu mwijima na hato, ahubwo azaba afite umucyo w’ubugingo.” (Yohana 8:12).
Mbese ujya wumva warakingiranywe hanze y’ubuzima? waba waragerageje imiryango itandukanye, ugasanga ibiri inyuma yayo ari ubusa nta n’icyo bimaze? Waba uri gushaka ubwinjiriro bw’ubuzima bunyuzwe? Niba ari uko biri, Yesu ni we nzira y’agakiza! Yesu yaravuze ati“Ni jye rembo, umuntu niyinjira muri jye azakizwa, azinjira asohoke kandi azabona urwuri. ” (Yohana 10:11)
Mbese abandi bantu bakunda kuguhemukira? Imibano yawe yarakonje kandi wumva ntacyo imaze? byaba bisa nk’aho buri umwe ashaka kugukoresha mu kukuvanaho inyungu gusa? Niba ari uko biri, Yesu ni we Nzira! Yesu yaravuze ati “Ni jye mwungeri mwiza. Umwungeri mwiza apfira intama ze, ariko uragirira ibihembo, utari umwungeri bwite kandi n’intama atari ize, iyo abonye isega rije asiga intama agahunga, isega rikazifata rikazitatanya. Kuko ari uw’ibihembo, arahunga ntiyite ku ntama. Ni jye mwungeri mwiza kandi menya izanjye, izanjye zikamenya ” (Yohana 10:11-14)
Mbese wibaza ibiba nyuma y’urupfu? warushye kuberaho ubuzima bwawe ibintu by’akanya gato bishira bikanabora? Hari igihe ujya wibaza ko ubuzima ntacyo bumaze?, Niba ari uko biri, Yesu ni we nzira y’agakiza! Yesu aramubwira ati “Ni jye kuzuka n’ubugingo, unyizera naho yaba yarapfuye azabaho, kandi umuntu wese ukiriho unyizera ntazapfa iteka ryose. (Yohana 11:25-26)
Ni iyihe nzira? Ni ukuhe kuri? Ni ubuhe bugingo? Yesu aramubwira ati “Ni jye nzira n’ukuri n’ubugingo: nta wujya kwa Data ntamujyanye. (Yohana 14:6)
Inzara wumva ni inzara y’umwuka, kandi ishobora guhazwa na Yesu Kristo wenyine. Yesu ni we wenyine ushobora kuvanaho umwijima. Yesu ni we muryango w’ubuzima bunyuzwe. Yesu ni inshuti n’umushumba mwiza wari ukeneye. Yesu ni we bugingo -Muri ubu buzima ndetse nubuzima buzaza. Yesu ni we nzira y’agakiza.
Impamvu wumva ushonje, impamvu bisa nkaho waburiye mu mwijima, impamvu utabona ubuzima bufite icyo bumaze, nuko watandukanijwe n’Imana. Bibiliya itubwira ko twese twacumuye, dutandukanywa n’Imana(Umubwiriza 7:20; Abaroma 3:23). Uwo mwanya wumva urimo ubusa mu mutima wawe ni Imana ibura mu buzima bwawe. Twaremewe kugirana umubano n’Imana. Kubera icyaha, dutandukanijwe n’uwo mubano. Ikirushijeho kuba kibi ni uko, icyaha cyacu kizatuma dutandukanywa n’Imana by’iteka ryose. muri ubu buzima ndetse n’ubuzima buzaza (Abaroma 6:23; Yohana 3:36)
Icyo kibazo cyakemurwa gute? Yesu ni we nzira y’agakiza! Yesu yishyizeho ibyaha byacu (2Abakorinto 5:21). Yesu yapfuye mu mwanya wacu (Abaroma 5:8), afata igihano twari dukwiye. Nyuma y’iminsi itatu, Yesu azuka mu bapfuye, yerekana ubutsinzi ku cyaha ndetse n’urupfu(Abaroma 6:4-5). Ni ukubera iki yabikoze? Yesu asubiza icyo kibazo we ubwe: Nta wufite urukundo ruruta urw’umuntu upfira incuti ze. (Yohana 15:13). Yesu yarapfuye kugirango tubashe kubaho. nidushyira kwizera kwacu muri Yesu, tukiringira ko urupfu rwe ari nk’impongano y’ibyaha byacu, ibyaha byacu byose birababarirwa kandi bigahanagurwa burundu. Icyo gihe Inzara y’umwuka dufite irahazwa. Amatara azacanwa. Tuzabona umumaro n’intego y’ubuzima. Tuzamenya inshuti yacu magara nyakuri n’umushumba mwiza. Tuzamenya ko tuzagira ubugingo buhoraho nyuma y’urupfu –Ubuzima buzuwe mw’ijuru bw’iteka na Yesu!
Kuko Imana yakunze abari mu isi cyane, byatumye itanga Umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho.(YOHANA 3:16)
Author: Gotquestions.org
Translator: Joyking N. Fred


text:
Mu gihe harimo kurangwa umwuka mubi hagati y’u Rwanda n’igihugu cy’igituranyi cya Ouganda; ni kuri iki cyumweru ku wa 26/11/2017 ku kicaro cy’umuryango FPR-INKOTANYI i Rusororo ho mu Karere ka Gasabo ubwo uyu mujenerali yagezaga ijambo ku nama rusange y’urugaga rw’urubyiruko rusaga 1500 rwaturutse impande zose z’igihugu, rushamikiye k’umuryango wa FPR-INKOTANYI yarukanguriye kudacibwa intege n’abakomeje guharabika u Rwanda bakoresheje ingengabitekerezo ya Jenoside no gukomeza guhangana nabo aho bari hose ku isi.
Yasabye urubyiruko kurangwa n’ibitekerezo bidahinduka nkuko bakuru babo bo mu muryango babigenje ku rugamba rwo kubohoza igihugu kuva ku munsi wa mbere kugeza bagifashe kandi uwo bari bahanganye yari ashyigikiwe n’amahanga ndetse harimo n’ibihugu by’ibihangange.
Général Kabarebe yakomeje abwira urubyiruko ko imbogamizi ikomeye afitiye impungenge ari uko imiyoborere ya Pawulo Kagame itazafatwaho nk’umurage igihe azaba yararetse inshingano ze ageze mu za bukuru noneho akazicuza yifuza gusubira mu bihe byose byashize kugirango yongere kuyobora u Rwanda abona ko abo yarusigiye byabananiye !
Banyarwanda nimwiyumvire namwe ! ntawe ugishidikanya ubwikubire bwa leta y’agatsiko ka FPR aho igihugu cyacu gikomeje kuba akarima k’umuntu umwe bahora baramya, yica agakiza ntamenye ko kamara ari Imana yo mu ijuru yonyine!
Tubamenyeshe ko iyi nama yari yitabiriwe na bamwe mu bayobozi bakuru b’igihugu harimo abayobozi b’ingabo na Police n’abacurabwenge ba FPR-INKOTANYI notamment Tite Rutaremara, Wellars Gasamagera n’abandi bakomeje kwibanda gusa mu gukangulira urubyiruko kutazatererana igihugu mu bihe by’amahina.
Umunyamabanga mukuru wa FPR Bwana NGARAMBE Fransisko ari nawe wafunguye iyo nama dore ko Pahulo Kagame we atahageze ngo kubera izindi mpamvu (arimo kwirukanka amahanga ! ) uyu rero mu ijambo rye yasabye urubyiruko kutirara, kwirinda umurengwe no kuba inyangamugayo, ati mugomba gutera ikirenge mucy’urubyiruko rw’ababanjirije aho rwagize uruhare runini mu ntambara yo kubohoza igihugu ubwo abana bamwe bataga amashuri bakitabira urwo rugamba kugeza naho bamwe muribo bahasiga ubuzima, yakomeje abibutsa kutajya bibagirwa bakuru babo aho birirwa hose mu gihugu barinze umutakano aho kwishora mu bikorwa bigayitse by’ubusinzi, uburaya n’ibindi… nko kumenagura ibirahuri by’amashuri, kumena umuceri ngo urimo amabuye, mukikora mukajya mu mihanda kwigaragambya kuko mutabonye ibibagenewe kandi muziko bishakwa bikanakorerwa. Ati turifuza ko ibyaranze inkotanyi byahora bibaranga kuko nimwe dufite nka Diamant, iyo idatunganijwe ni nk’ikibuye aliko iyo ifashwe neza ikugeza ku gaciro gakomeye urubyiruko namwe rero ni uko imbaraga mufite zigomba kubungabungwa kugirango zitajya mu bandi. Nguko !
Banyarwanda, aya mangambure y’amadiscours y’aba bayobozi nsanga ari nko guta inyuma ya Huye kuko umurengwe ari uwabo gusa bagombye kubanza kwiheraho bakabona ububisaba urubyiruko ! nawe se kubona bamwe muri bo barabaye intumva, intabona, indahumurirwa kugera naho bahinduka nk’abapfu bahagaze ! none ngo urubyiruko nirugabanye umurengwe……rwo rutagira akazi ahubwo rwirirwa ruhigwa bukware ngo rujyanwe IWAWA no mu bindi bigo by’inzererezi ! abana b’abakobwa bari mu guterwa amada na bamwe muli abo bagabo bataye ingo impinja zikajugunywa muli za toilettes ! urwo se rwaba arirwo rubyiruko dutegerejeho u Rwanda rw’ejo ?
Banyarwanda rero mbona nta kuntu urubyiruko rwacu rushobora kuzavamo u Rwanda rw’ejo hazaza mu gihe rukiyobowe n’aka gatsiko ka FPR kayoboye igihugu cyacu nkuko bavuga ko ‘Umwera uturutse ibukuru bucya wakwiriye hose’.
Byanditswe ku 27/11/2017, na :
A.BEN NTUYENABO, KIGALI-RWANDA.


text:
Ku bantu bashoboye kugera mu mwaka wa mbere w'amashuri yisumbuye muribuka iri jambo 'Ipomoea batata'. Icyo ni ikijumba babaga bari kuvuga, rikaba izina cyitwa mu bimera.
Ibijumba bigira amabara anyuranye haba ku gishishwa cyangwa imbere. Ku gishishwa inyuma hari ibijumba bitukura, ibisa umuhondo, umweru. Naho imbere hari ibisa umweru, umuhondo, orange na mauve. Uko amabara ahinduka imbere byerekana ubwinshi bwa beta-carotene irimo, bivuze ko ibisa na orange cyangwa mauve biba biyifite ku bwinshi kuruta ibisa umweru.
Gusa uretse kuba ibara ryerekana ubwinshi bwa beta-carotene irimo, ubusanzwe intungamubiri zirimo ni zimwe.
Akamaro k'ibijumba ku buzima
Ubudahangarwa
Kuba ibijumba bikize kuri beta-carotene, izwiho kwirukana uburozi mu mubiri, hakabamo vitamini C na B zinyuranye, ubutare na phosphore bituma ibijumba biba ibyo kurya byiza mu kurinda umubiri wawe indwara zinyuranye cyane cyane iziterwa na mikorobi.
Kubyimbirwa
Kimwe n'ibirayi, ibijumba na byo byifitemo ingufu zo guhangana no kubyimbirwa. Ibi biterwa nuko birimo ya beta-carotene, vitamini C , n'umunyu ngugu wa Magnesium, bivura kubyimbirwa haba imbere kimwe n'inyuma.
Vitamini A irimo ikubye hafi 5 iyo dukenera ku munsi
Asima
Ibijumba bizwiho gutuma amazuru afunguka, kimwe no gutuma ibihaha bikora neza. Ibyo ni byo bifasha mu guhangana na asima.
Bronchite
Ubwinshi bwa vitamini C, ubutare n'indi myunyu-ngugu biri mu bituma iyi ndwara yakira. Ibijumba bituma umubiri wongera ubushyuhe, bityo bigatuma umwuka mwiza winjira. Ingaruka nziza rero ni ugutuma bronchite yoroha.
Kuribwa mu ngingo
Twanabyita rubagimpande. Beta-carotene, Magnesium, Zinc na Vitamini B zinyuranye, bigira akamaro bifatanyije mu guhangana no kuribwa mu ngingo kimwe no guhururwa mu mitsi. Unashatse wasiga amazi wabitetsemo mu ngingo ahakurya uburibwe bukagenda nka nyomberi!
Igogorwa
Kuba mu bijumba harimo Fibre iyo zifatanyije na Magnesium bituma igogorwa rigenda neza. Kuba birimo Amidon kandi bituma birika neza. Bityo rero kubirya bizafasha igifu n'amara gukora neza.
Kanseri
Beta-carotene izwiho kurinda kanseri no gusohora imyanda mu mubiri, nk'uko twabibonye niyo ituma ikijumba kigira ibara runaka bitewe n'ubwinshi bwayo. Iyo ifatanyije na Vitamini C rero bituma umubiri uhangana na kanseri zinyuranye, cyane cyane izifata inyama zo mu nda nk'amara, impyiko, porositate, n'urura runini.
Ibisebe mu gifu
Ibijumba byoroshya ibisebe byo mu gifu. Biterwa nuko harimo vitamini B zinyuranye, vitamini C, Beta-carotene, Potasiyumu na Kalisiyumu. Kandi birwanya impatwe, bikarinda ikorwa rya aside nyinshi bityo bikarinda igifu gutobagurika.
Diyabete
Nubwo ikijumba kiryohera nyamara ni ibiryo byiza ku murwayi wa diyabete. Biterwa nuko bifasha umubiri kuringaniza igipimo cy'isukari mu maraso kuko bituma umusemburo wa Insuline ukorwa ku gipimo nyacyo.
Kuringaniza amazi mu mubiri
Za Fibres zirimo zituma umubiri ugumana amazi. Ibi rero bituma umubiri wawe uhorana amazi akwiye bikawurinda umwuma.
Kongera ibiro
Ibijumba biraryoha. Ubwo buryohe buterwa nuko bikize kuri Amidon, ikaba ari ubwoko bw'ibinyasukari. Ibi rero bituma ibijumba biha umubiri wacu ingufu zihagije, nuko inyungu ikaba kongera ibiro. Niyo mpamvu ku muntu unanutse cyane, ukirutse indwara se, ari byiza kurya kenshi ibijumba kuko bifasha kugarura intungamubiri watakaje.
Si ibyo gusa kuko bifasha abantu kureka itabi, kimwe n'ibindi biyobyabwenge. Ni byiza ku mikorere y'imiyoboro y'amaraso, kuko biyirinda kuzamo ingese. Kuba bifite Phosphore nyinshi na Beta-carotene ihagije bigirira akamaro amaso n'umutima.
Zirikana ibi!
Iriya Beta-carotene iyo igeze mu mubiri wacu niyo ihindukamo vitamini A
Umwana utangiye gufata imfashabere yemerewe guhabwa ibijumba, gusa umuha inombe iseye neza, kandi bicyeya. Uko wabiteka kose nta kibazo, gusa ibyiza ni ibitogosheje hamwe n'ibyokeje. Ndetse no kubihekenya ni byiza. Naho kubiteka ifiriti byangiza vitamini C bikagabanya vitamini A.
Ngaho rero niba utarabihinga nyarukira mu isoko wihahire. Gusa wibuke kureba ibikungahaye kuri Beta-carotene.
Source:Umutihealth.com
Wareba kandi n'iki kiganiro: Wifuza kugabanya ibinure byo kunda?/Dore inzira 6 zagufasha kubigeraho || Nutritionist Leah
Danie@agakiza.org
Source : https://agakiza.org/Wari-uzi-ko-Ibijumba-bifasha-umubiri-kurwanya-indwara-zitandukanye.html


text:
Kamonyi: Abahinzi b’Ibigori basaba ubuyobozi kubaba hafi
Aho batangiye gusarura ibyo bahinze, Abahinzi b’ibigori bahinga mu Gishanga cya Kibuza, Umurenge wa Gacurabwenge basaba ko ubuyobozi burushaho kubaba hafi.
Ubwo basarura ibigori bejeje bitari bike ugereranije n’ubuso bihinzeho butari munsi ya Hegitari 79, aba bahinzi bavuga ko igihe nk’iki basaba ubuyobozi kubaba hafi ngo cyane ko nubwo bahinze ariko bamwe bigaragara ko basarura bajyana iwabo aho guhuriza umusaruro wabo hamwe.
Umwe mu bahinzi b’ibigori, intyoza yahuye nawe yikoreye ibigori abijyanye murugo, nubwo atashatse kuvuga amazina ye, avuga ko ubuyobozi bwatinze kubegera bigatuma bamwe bafata icyemezo cyo gusarura bajyana murugo aho kugira ngo imvura ibononere ibigori kandi byagombye kuva mu murima bigasarurwa.
Ndayishimiye Tharcisse, umukozi wa RAB intara y’amajyepfo, akora mu gashami k’ibinyampeke ariko cyane agashami k’ibigori, twamusanze muri iki gishanga gihinzemo ibigori, avuga ko ari byiza ko ubuyobozi bwegerana n’abahinzi kuva mu ihinga kugera mu isarura.
Ndayishimiye agira ati” iyo umwe akoze uko abyumva undi agakora uko abyumva byanga bikunda ndagira ngo nawe urabyumva ko umusaruro ushobora kuhangirikira”. Akomeza avuga ko nkubu ari igihe cy’imvura bisaba ko ubwanikiro bw’ibigori buba bwateguwe hakiri kare kuko ngo ibigori byumye mu murima bizirana n’imvura.
Ndayambaje, umuhinzi w’ibigori, avuga ko mu gihe babonaga ibigori byabo byangirika kandi ubuyobozi batabubona, ngo bakoze inama bumvikana ko basarura bajyana murugo bakazakusanya umusaruro hamwe bamaze guhungura.
Muzigabanga Noella, umuhinzi twasanze asarura ibigori, avuga ko babanje gukora inama mbere yo gusarura ibigori, mu gitondo baraye bakoze inama ngo Goronome yaraje avuga ko gusarura bajyana murugo bitemewe ko bagomba kujyana mubwanikiro.
Epaphrodite Uwambajimana, Agoronome w’umurenge wa Gacurabwenge, avuga ko batabaye kure y’abaturage kuva bahinga kugera basarura, gusa ngo abahinzi basaruye umusaruro bajyana iwabo bagiye gukurikiranwa ndetse bafatirwe ibihano.
Agoronome Uwambajimana, avuga ko bimwe mu bibazo bigoye ubuyobozi n’aba bahinzi ari ukutaba muri Koperative, cyakora ngo bigiye kwicarirwa ndetse mu gihe kidatinze bakaba bifuza gushyira ho iyi Koperative kugira ngo imbaraga bazishyire hamwe, bityo n’igihe hari ikibazo cyangwa igikenewe gukorwa bagikore bari hamwe.
Intyoza.com


text:
Col.Bagosora yapfuye
Bagosora wahoze ari Coloneli mu ngabo za FAR, wari ari kurangiriza igihano cy’igifungo cy’imyaka 35 muri Mali kuva ku ya 1 Nyakanga 2012 yapfuye.
Amakuru y’urupfu rwa Bagosora yemejwe n’umuhungu we Achille Bagosora abicishije ku mbugankoranyambaga akoresha
Yatawe muri yombi ku ya 9 Werurwe 1996 muri Cameroun, ajyanwa i Arusha tariki 23 Mutarama 1997.
Tariki ya 18 Ukuboza 2008, Urugereko rwa Mbere rw’Iremezo rw’urukiko mpuzamahanga mpanabyaha (ICTR), rwahamije Bagosora ibyaha bya Jenoside, ubwicanyi, gutsemba no gutoteza nk’ibyaha byibasiye inyokomuntu, gufata ku ngufu n’ibindi byaha, rumukatira igifungo cya burundu.
Ku ya 14 Ukuboza 2011, Urugereko rw’Ubujurire, icyo gihe rwari ruyobowe n’umucamanza Theodore Meron, rwagabanyije igihano cy’igifungo cya burundu, rumuhanisha gufungwa imyaka 35.
Muri Werurwe 2019, Théoneste Bagosora yatanze icyifuzo cyo kurekurwa mbere y’uko asoza igihano cye, ikifuzo cye cyatashejwe agaciro.
Col. Theoneste Bagosora afatwa nk’umwe mu ncurabwenge za Jenoside yakorewe Abatutsi hashngiwe ku bikorwa n‘amagambo yamuranze mbere gato y’iyi Jenoside.
Ku wa 9 Mutarama 1993 i Arusha muri Tanzania ubwo hari hamaze gusinywa igice cy’amasezerano ya Arusha kirebana no kugabana ubutegetsi, Bagosora yasohotse arakaye aravuga ati “Ndatashye ngiye gutegura imperuka (yakoresheje ijambo ry’igifaransa Apocalypse)”. Bivugwa ko kandi ubwo yari mu mishyikirano ya gisirikare yabereye i Byumba ahitwa i Ngondore, yeruye ko nta mututsi uzakandagira mu Ngabo z’u Rwanda icyo gihe.
Bagosora yavukiye i Giciye ahahoze ari Akarere ka Nyabihu , Intara y’Iburengerazuba , u Ruanda. Mu 1964 yarangije muri École des oficiales (Ishuri rya Ofisiye) i Kigali afite ipeti rya liyetona wa kabiri, akomeza amasomo ye mu Bufaransa. Mu mirimo ye ya gisirikare yabaye umuyobozi wa kabiri wa militaire ya École supérieure (Ishuri Rikuru rya Gisirikare) i Kigali ndetse anayobora ikigo cya gisirikare cya Kanombe.
Yashyizwe ku mwanya wa minisitiri w’ingabo muri Directeur du cabinet (umuyobozi mukuru) muri Minisiteri y’Ingabo muri Kamena 1992. Nubwo yavuye ku gisirikare ku mugaragaro ku ya 23 Nzeri 1993, yagumanye uyu mwanya kugegau muri muri 1994.


text:
Abantu bose ntibagira igifu kingana, ingano igenda itandukana kuri buri wese. Mu bihe bisanzwe igifu gishobora kwakira hagati ya litiro 1 na 2 z’ibyo kurya ndetse n’ibyo kunywa uba wafashe. Igifu kandi kirakweduka kuburyo gishobora kwakira hagati ya litiro 3 kugeza kuri 4 z’ibyo kurya no kunywa waba wafata.
Ariko iyo gikwedutse cyane bitera ibibazo ; ni hamwe umuntu yumva yabyimbye inda rimwe na rimwe akarwara ikirungurira, kuko igifu kiba kiremerewe n’ibikirimo bituma kitabasha kubivanga neza ngo kibisye bityo bikomeze bigabanuke mu gifu, aribyo bita “indigestion”.
ESE IYI NDWARA ITERWA N’IKI ?
Kugira udusebe ku gifu (ari byo bita gastric ulcers), biterwa ahanini n’ibi bikurikira :
Helicobacter pylori (soma : elikobagita pirori) ; ni utunyabuzima two mu bwoko bwa bagiteri twibasira igifu tukaba twatera uburibwe bukomeye ku gifu, ndetse na infection. Izi bagiteri iyo zibasiye igifu zigenda zishimashima impande z’igifu ariko hagenda hacika udusebe, ibi bikaba bibabaza cyane.
Ikoreshwa cyane ry’imiti igabanya uburibwe (cg ububabare) nka ibuprofen, diclofenac, aspirin n’indi yo muri ubu bwoko. Nubwo iki kibazo gikunda kuba ku bantu bakoresheje iyi miti igihe kirekire cg igihe habayeho kunywa imiti myinshi irengeje urugero.
Imibereho ; ku bantu bahora bahangayitse, batishimiye ubuzima babayemo cg se abantu bakora akazi kavunanye batajya babona umwanya wo kuruhuka uhagije baba bafite ibyago byinshi byo kuzana utwo dusebe ku gifu.
Kunywa itabi ndetse no kunywa inzoga cyane
Abantu barwaye kanseri y’igifu nabo bafite ibyago byinshi byo kurwara utu dusebe.
Dore bimwe mu bimenyetso bizakwereka ko ushobora kuba urwaye iyi ndwara :
Ese waba uzi ko hari imiti myimerere yagufasha gukira iyi ndwara ?
Hari igihe waba ufite ubu burwayi bwarakuzengereje, ariko ubu habonetse imiti myimerere ikozwe mu bimera kandi ikaba yizewe ku rwego mpuzamahanga kuko ibifitiye ibyemezo mpuzamahanga (twavuga nka:FDA:Food and Drug Administration, n’ibindi). Iyo miti rero ikaba yica udukoko dutera utwo dusebe ndetse ikadukiza ,kuburyo iyo uyifashe uko wabibwiwe ukira ugasubira ku byo waryaga. Muri iyo miti twavugamo nka : Propolis plus capsule, Spirulina Capsule, Zinc tablet,……Iyi miti nta ngaruka igira ku wayikoresheje.
Iyo miti nta zindi ngaruka igira ku muntu wayikoresheje kuko ikoze mu bimera kandi ikaba ari umwimerere.
Abantu baba bifuza kuyibona, bashobora kugana ivuriro KUNDUBUZIMA HEALTH CARE rikorera i Kigali mu nyubako ya kwa Beatitude house muri etaji ya 3 ku muryango wa 17 iteganye na hotel okapi wabahamagara kuri 0785686682/0788865515 Ushobora gusura Youtu be chanel ni kundubuzima health care.


text:
Hari imyitwarire mibi ishobora gutuma umugabo atakariza icyizere umugore akaba yanamuta mu buryo butandukanye bitewe m’imiyitwarire itari myiza y’umugore.Hari abata ingo zabo burundu, abajya mu bandi bagore ariko bakongera bagataha, abimukira mu kindi cyumba, hakaba nuba mu rugo ntajye no mu bagore ariko umugore akaba amufata nk’utahaba bahuzwa n’abana gusa.
Guta umugore uko ariko kose gushobora guturuka ku myitwarire y’umugore idahwitse, umugabo yaba adashobora kuyihanganira agata umugore akoresheje uburyo bumwe mu bwo twabonye haruguru.
Dore imwe muri iyo myitwarire igayitse:
1.Kutiyitaho no gufata umugabo nabi mu buriri.
Abagabo hafi ya bose bagirira abagore babo icyizere iyo babona nabo bakifitiye bakiyitaho ndetse bakanuzuza inshingano zabo neza zo mu buriri. Iyi wiyitaho kandi n’igikorwa cyo gutera akabariro ku bashakanye kigenda neza, uba uri kubaka icyizere gikomeye mu mugabo wawe.
2.Guhora uri gashoza ntambara
Umugore uhora avugira hejuru, agahora ashaka gushotora umugabo we nawe aba agwisha umugabo we mu mutego wo kumuta. Umugore ushaka kurambana n’umugabo we ntabwo avugira hejuru cyangwe se ngo ahore amushotora ku kantu ako ariko kose.
3.Guhindura uko witwaraga
Rimwe na rimwe abasore n’inkumi iyo barambagizanya usanga bibombaritse ku buryo hari imico imwe nimwe batamenyenaho. Iyo bamaze kubaka urwabo usanga noneho buri wese yigaragaza uko ari ntacyo ahishe. Iyo bibaye ku mugore agahita atangira guhinduka bitandukanye nuko umugabo yari asanzwe amuzi, umugabo bimutera gutangira kumuhunga.
4.Gushaka guhindura umugabo
Abakobwa benshi bibeshya ko hari imico bazahindura ku basore bakundana bamara kubana bagasa nkaho babategeka guhinduka. Uko ushaka guhindura umugabo niko uba urushaho kumubera umutwaro. Mu rwego rwo kuruhuka uwo mutwaro rero umugabo atangira kuguhunga cyangwa se agashyira imbaraga nke mu rukundo rwanyu kuko aba yumva ko uje kumubera umutwaro aho kumubera igisubizo. Jya ushaka uburyo wakwitwaro ku mugabo wawe imyitwarire idahwitse ntitere ikibazo aho gutekereza kumutegeka guhinduka.
5.Gufata imyanzuro yihuse kandi ihubutse
Abagabo benshi ntabwo bakunda ko abagore babo bafata imyanzuro yihuse rimwe na rimwe banahubutse cyane cyane mu byemezo bireba umuryango wanyu n’umuryango mugari muri rusange. Niba hari icyemezo ugomba gufatira umwana wanyu, ababyeyi bawe n’abandi bo mu muryango jya ubanza ubiganireho neza n’umugabo wawe.
6.Guhora uganya
Umugore uhora mu maganya akaba ari intashima ntabwo arambana n’umugabo we. Niba uziko umugabo wawe upfa kumubona ukamwakiriza amaganya, ukaba nta kintu na kimwe ujya umushimaho menya ko uba umutera umutima mubi wo gutangira kujya kure y’urukundo rwanyu.
7.Kwigira umuyobozi w’ibintu byose
Mu gihe mwabivuganyeho n’umugabo wawe ko ari wowe uzajya ugenzura ibintu ushobora kubikoa nta kibazo. Ariko niba mutarabivuganye ugahora ugenzura byose, amafaranga yasohokanye mu mufuka ukaba urayazi, yagaruka ukajya kubara ayo yagarukanye, icyo gihe uba utuma agutakariza icyizere.
8.Kubaho ubuzima budafite intego
Umugore ushaka kubaho mu buzima budafite intego akangiza umutungo w’urugo uko yiboneye, usanga umugabo amutakariza icyizere niyo yaba ari mwiza n’ibindi byose akaba yari abyujuje.
9.Kugaragaza gukunda amafaranga kurusha uwo mwashakanye
Ari abagore ari n’ abagabo ntawavuga ko adakunda amafaranga. Gusa iyo birenze urugero ukabona ko umuntu atekereza amafaranga kurusha uwo bashakanye bitera uwo mwashakanye kukugabanyiriza icyizere. Hari nk’abagore bagaragariza abagabo babo urukundo mu gihe baziko bafite amafaranga yaba yatangiye gushira umushiha ukaba ariwo ubaranga. Icyo gihe uba ugaragaza ko ukunda mafaranga kurusha uko ukunda umuntu.


text:
Ngoma: Wa munyerondo uheruka gucibwa ikiganza n’abajura yahawe inka
Umugabo ukora irondo ry’umwuga witwa Mbonigaba Innocent uherutse gucibwa ikiganza n’abajura bo mu Karere ka Ngoma, ari mu abaturage 104 bahawe inka, yitezweho kumufasha mu mibereho ye.
Iyi nka yayihawe mu miryango 104 yorojwe muri gahunda ya Girinka mu Karere ka Ngoma kuri uyu wa Kane tariki ya 7 Ukwakira 2021. Abaturage bahawe inka ni abo mu cyiciro cya mbere n’icya kabiri by’ubudehe mu rwego rwo kubafasha kwiteza imbere.
Mbonigaba Innocent yavuze yaciwe ikiganza n’abajura tariki ya 10 Nzeri ubwo bari ku irondo bagatabazwa n’abaturage ko babibye inanasi mu kujya kubafata ngo barabirukankanye we bamutema ikiganza kivaho.
Yavuze ko kuva ubwo kugeza n’ubu acyivuza ku Bitaro bya Kibungo ashimira ubuyobozi bwakomeje kumuba hafi bukaba bunamuhaye inka ihaka izamufasha mu kwita ku muryango we.
Ati "Mfite abana babiri ariko natekerezaga ko bashobora kuzajya mu mutuku bitewe n’uko ntakibasha kubashakira ibyo kurya bihagije ariko ubu ndashimira ubuyobozi bwaduhaye inka aho igiye kumfasha mbone amata n’ifumbire."
Undi muturage witwa Rugina Christophe utuye mu Murenge wa Zaza we yahawe inka yabyaye mu gitondo ubwo yari agiye kuyishyikirizwa. Rugina yavuze ko ari ibyishimo bikomeye kubona atomboye inka igahita ibyara avuga ko igiye kumufasha mu iterambere.
Ati "Ndishimye cyane sinabona uko mbivuga gufata inka igahita ibyara, ubu rero ngiye kuyifata neza ku buryo izangirira umumaro nkava mu cyiciro cya kabiri ndimo nibura nanjye nkajya mu cyiciro cy’abadafashwa.
Twahirwa Laurent ufite imyaka 71 we yavuze ko ari bwo bwa mbere yoroye inka mu buzima bwe, avuga ko azayifata neza ikamugirira umumaro agakomeza gusaza neza.
Umuyobozi w’Akarere ka Ngoma wungirije ushinzwe iterambere ry’ubukungu, Mapambano Nyiridandi Cyriaque, yasabye abahawe inka kuzifata neza zikabateza imbere.
Ati "Icyo dusaba abaturage ni uko izi nka baba bagabiwe n’Umukuru w’Igihugu bazifata neza mu buryo bushoboka bwose kuko tuba tubahaye inka zihaka zatoranyijwe, zasuzumwe; nta mpamvu n’imwe yatuma zitabagirira umumaro."
Yavuze ko kuri ubu bafite abazihawe mbere bagenda bitura bagenzi babo bigafasha Akarere kugira abaturage benshi boroye inka zibafasha mu kubona amata n’ifumbire.
Kuri ubu Akarere ka Ngoma karateganya ko muri uyu mwaka w’imihigo hazatangwa inka 900 ziganjemo izizakurwa mu kwitura, kuva mu 2006 gahunda ya girinka itangiye muri aka Karere hamaze gutangwa inka 10.724.